Bretwalda, pe Brytenwalda pe bretenanwealda a zo ur ger hensaoznek deuet war wel evit ar wech gentañ er c'hronikl angl-ha-saoz en IXvet kantved. Implijet e vez da ziskouez renerien eus ur rouantelezh angl-ha-saoz a veze mestr war ar rouantelezhioù arall. N'eo ket sklaer pe implijet e oa ar ger-mañ gant ar rouaned-se o-unan pe ijinet e oa bet en IXvet kantved.\nRouaned Mercia, a oa e-touez ar rouaned pouezusañ, adal ar VIIvet kantved betek an IXvet kantved, ne vezent ket anvet Bretwalda morse. Se a zo peogwir e oa bet skrivet ar c'hronikl e Wessex, ur stad a oa enebet he renerien ouzh re Mercia.\nRoll ar rouaned a oa Bretwaldaed hervez Beda Venerabilis[kemmañ | kemmañ ar vammenn]\nÆlle Sussex (488–c.514)\nCeawlin Wessex (560–92, marvet 593)\nÆthelberht Kent (590–616)\nRædwald East Anglia (c600–24)\nOswald Northumbria (633–42)\nOswiu Northumbria (642-70)\nAdtapet diwar « https://br.wikipedia.org/w/index.php?title=Bretwalda&oldid=1854161 »


Eszett - Wikipedia\nEszett pe scharfes s («s lemm») a zo anv ul lizherenn latin ispisial skrivet ß implijet evit skrivañ an alamaneg. N'he deus al lizherenn-mañ stumm ispisial ebet evit ober diouzh ar bennlizherenn.\nDiorroet e oa bet al lizherenn-mañ diouzh un s hir (ſ) skrivet stag ouzh un s berr (s) pe ouzh ur z.\nImplijet eo bet ar skritur ſ + z → ß en alamaneg abaoe ar Grennamzer ha hervez reolennoù reizhskrivañ an alamaneg a-vremañ e vez implijet ß goude ur vogalenn hir ha ss goude ur vogalenn verr, da skouer Fuß (/fuːs/, «troad») ha Fluss (/flʊs/, «stêr»). E Suis hag e Liechtenstein avat ne vez ket implijet ß ken abaoe kentañ hanterenn an XXvet kantved, ha graet e vez gant ss en e lec'h.\nImplijet e veze ivez ar skritur ſ + s → ß e lec'h s e galleg pa veze skrivet gant an dorn betek ar XVIIIvet kantved.\nAdtapet diwar « https://br.wikipedia.org/w/index.php?title=Eszett&oldid=1943696 »


Mab-kaer d’ar roue - Wikimammenn\n◄ Eul labous ! ►\nAn heol, o vont da gousket, a lede eur vantell ruz war vogeriou Kerbutun, pa dremenas dre borz ar c’hastell ar prins yaouank hag e dud.\nYouen, ma ne oa ket pounner samm ar bloaveziou war e chouk, na pounner bec’h ar rebechou war e goustians, ne oa ket kennebeut kalz pounneroc’h pouez an aour en e yalc’h louedet. An tad, a-raok ar c’himiad, en doa tailhet ar c’herc’h, hag heuilhet dister a-walc’h e oa prins Pouldahud.\nEr penn a-raok, kichen-ha-kichen, eun hanter dousenn ourouleriou, mar plij, a-istribilh o tintal ouz gouzoug pep-hini, e kerze daou goz azen blevek, fall a-walc’h evit beza gwerzet d’ar c’hign, hag a gerze netra ken nemet abalamour m’ edont boazet. War gein an ezen divalo-ze, eun tabouliner hag eun trompilher. Nag int a zone ! Nag int a gorne ! Ken gwaz, da vihana, ha ma raio an êlez, evit hon dihun diouz hon c’housk maro, a-benn fin ar bed !\nGoude-ze, daou varc’heg, trent-gagn o c’hezeg, ha peb a bikol kleze hir ganto o ruza betek an douar, tokou houarn war o fennou gouest a-walc’h da lakaat ar Gristenien da sponta araozo.\nWar o lerc’h e teue eur pez kanval, hag unan uhel ha krenv, deut, n’em eus ket a zonj peur na penaos, eus gouelec’hiou ar Vorianed. Kredit ’ta, ar c’hanval, hep diskouez an distera tamm skuizder, a zouge ar prins Youen war greiz e vell-kein etre e ziou dorgenn ; war dost d’e c’houzoug, an aotrou manac’h kelenner Leunafurnez ha, war e dalier, ar mevel bras teo Gwinardant. Paour kêz kanval, sell !…\nHag, evit kloza ar strollad, war droad, pakajou ganto ouz o chouk, eur medesin, eur barver, eur c’heginer, hag eul lakez evit ober n’em eus dalc’het mui sonj petra. Arabad d’in kennebeut ankounac’haat ar pevar ki-bleiz a fringe, a harze aman hag a-hont, gwech a-raok, gwech a-drenv.\nDel ! Setu aze penaos Youen, prins yaouank Pouldahud, leshanvet c’hoaz Markiz ar C’hastelpour, Beskont Tisoul a Gernetra, pe Aotrou an Dienez, a zigouezas e-barz maner Kerbutun, e ti e baeron Pentudi, roue ar Vigoudenned.\nHoll hekleviou ar porz bras a zihunas gant trouz ar chas-bleiz o chalpat, gant trouz an ourouleriou o tiridignat, gant trouz ar c’hlezeier hir o tastoni war ar vein, kement ma teuas da zellet d’o frenestr, diou verc’h ar roue, Braventez ha Gwennig, yaouank o-diou ha merc’hed koant, nemet Gwennig a ranke dalc’hmat plega d’he c’hoar hena Braventez, bet moumounet gant he zad, abaoe ma oa anezi, ha boazet da ober e pep lec’h he mestrez.\nAn diou brinsez a welas ar c’hanval o soubla war e zaoulin disvlevet, hag ar prins yaouank o lammet prim d’an traon, hag o rei an dourn da zikour da ziskenn e vevel teo Gwinardant, eur paotr reut e jiletenn ha ne vije morse hanter-vezo nemet seiz devez bep sizun ; ahendall eur servijer eus ar gwella.\n— Kalon vat en deus, eme an hini yaouank.\n— Kalon vat, foei ya… evit e vevel ! N’eo ket d’ezan eo da zikour. Ne oar ket derc’hel e renk, em eus aon ! eme an hini gosa, en eur rodal… Ha neuze, emezi c’hoaz, sell ouz e azenned divalo !\n— O ! eme ar c’hoar all, divalo a-walc’h, met beo int, hag eun azen beo a zo talvoudusoc’h eget daou varc’h maro.\nAn aotrou manac’h Leunafurnez a zistagas eur zarmon gaer evit saludi paeron e ziskibl, ken kaer ma tic’henaoue ar chas-bleiz puchet war deleziou an nor-dal, ha ma heje ar c’hanval trist e benn moal.\nAr roue koz Pentudi, n’eo ket red hel lavaret, a zigemeras mat e filhor, ken laouen an tamm anezan ma paeas eur picherad eus e wella jistr digaset war-eün gant eur merour diouz Kergoadik e Fouesnant. Betek Gwinardant e-unan a ganas meuleudiou d’ar jistr melen.\n— Piou ’oar ? a zonje ar roue ; setu aze eur filhor hag a vefe ennan danvez mat a-walc’h evit beza va mab-kaer aman e Kerbutun, rak, n’eus ket da dorta, emaoun eur pennad brao a zo o koza, ha, pegwir digant va rouanez (pell zo eo tremenet ha Doue d’ he fardono !) pegwir n’em eus bet nemet merc’hed, mall eo d’in bazvalanat evito hag a-raok pell c’hoaz, m’am eus c’hoant da welet ar roueed vihan o tidenvi… Ya, filhor ha mab-kaer, ni a welo bremaïk.\nHogen eur c’hiz a-holl-viskoaz a oa neuze e rouantelez ar Vigoudennéd. Hervez lezennou ar vro, ar roue koz, pa ne veze ket a baotred, a veze red d’ezan ober tri goulenn ouz e zanvez mab-kaer, ha gwelet dre eno hag a-walc’h a furnez, a nerz kalon, a spered, a ijin a c’helle kaout an den yaouank a dlee beza fiziet etre e zaouarn eur verc’h garet ha stur pounner ar gouarnamant.\nEvit mont penn-da-benn gant roudou ar wirionez, eo red lavaret e oa krog ar c’hoant dimezi e-barz ar brinsez Braventez. Met, dre ma ouie edo he lignez a ouenn goz hag uhel daoust d’he nebeud a binvidigez, ar plac’h figus ne gavas ket kalz diouz he doare Youen, prins yaouank Pouldahud, leshanvet c’hoaz Markiz ar C’hastelpour, Beskont Tisoul a Gernetra, pe Aotrou an Dienez, abalamour marteze d’ar c’hanval, pe d’an azenned, pe… ha me ’oar, me ?…\n— Filhor, eme eur mintinvez ar roue Pentudi, kredi a ran ez eus ac’hanout eur paotr a boell hag a furnez ; goulenn a ran diganit evelato ma hen diskouezi freaz hag anat d’eomp !\n— Petra eo ar stal ? eme ar prins Youen.\n— O ! dister a-walc’h ! Eur c’hoz tamm sonj hag a zo nevez deut d’in.\nHa Youen a zoublas izel :\n— Ne garan nemet senti ouzoc’h.\n— Ma, setu aman. Dec’h diveza, e-pad ma oan o redek eun houc’h gouez dre aze, e welis e oa eur wezenn a re e-touez gwez va c’hoajou. Kerz ’ta da glask ar wezenn-ze, va faotr, ha, pa vezo kavet, digas anezi d’in aman.\n— Salokras, aotrou roue, re zister dra a c’houlennit diganin. Lavarit pehini eo ar wezenn a faot d’eoc’h, ha kredit e vezo hi aman dizale. Pehini eo ?\n— D’it da glask, eme Bentudi. Sell, klask en-dro d’it, ha dibab hervez ma kari. Da vihana, gant ma tibabi ar wezenn a c’hoantaan ! Evit al labour, e c’helli kas ganit enn toullad glaouerien begou-du : Met dalc’h mat sonj da gemer kuzul kepken diouzit da-unan ha diouz ar c’hoant a teus da gas da vennoz da benn evit plijout d’in.\n— Siouaz Doue ! paeron paour, kenkouls tra eo d’eoc’h dioc’htu goulenn diganin mont daved eur steredenn eus an nenv binniget. Ma plijfe c’hoaz gant ho polontez rei d’in da anaout gouenn ar wezenn-ze.\n— Gortoz, filhor, hag e klevi. Eur prins a zo eur mesaer tud, hag a zo e vicher klevout ar pez a daver dirazan, gwelet kement a guzer ; hag ivez tremen hep gwelet a-wechou an traou a laker dirak e zaoulagad. Gouzout en em ober, en em drei, setu aze ar vicher ! Disk anezi, va faotr,… ha roust, en em denn ac’halen da glask va gwezenn.\nHor paour kêz den yaouank, daoust d’ezan da veza prins, markiz, beskont, aotrou, — sonj ho peus dalc’het marteze eus e hanoiou, — a oa nec’hetoc’h eget e ganval o tiskuiza, en e varchosi, dirak eur bailhad brenn hag eun hordennad foenn… C’hoaz e lavar meur a hini ez eo brao beza a lignez uhel. Ha ya vat ! Foei, sell !…\nMet ar roue Pentudi en doa gourc’hemennet, ha red e oa senti. Hogen penaos ?\nAze e oa an dalc’h, ha Youen a zebre e dammig spered o klask gouzout dre be benn diluia ar gudenn rouestlet-ze, ha kaer klask en doa, netra ne gave.\nE-kreiz ar c’hoad, en-dro da Gerbutun, eun hanter-dousenn glaouerien mogedet a c’hortoze prins Pouldahud, prest da bilat ar wezenn, kerkent ma vije dibabet.\n— Gortozit c’hoaz eur pennadig, paotred ; met ne c’hedoc’h mui gwall-bell ; c’hoaz amzer d’in hepken da ober eur zonj hag eun dro ziveza. Bremaïk ema-hi d’eomp.\nHa Youen dounoc’h-douna e-barz ar c’hoad.\nHa ya, feiz ! Hag e oa gwelloc’h ? — Tamm ebet ! Gwez aman, gwez aze, gwez a bep tu, gwez du-hont, a-zehou, a-gleiz, a-raok, a-drenv, ha nemet gwez hepken ! A-wechou ar brankou en em skoulme ken stank eus an eil gwezenn d’eben ma reant a-zioc’h ar penn evel eur vaot denval, eur ganevedenn vodennek, bec’h da sklerijenn an deiz en em zila drezo. Ha fresk dindane, yen zoken. Ha sioul evel e-barz eun iliz ; trouz all ebet nemet klemmadennou an deliou hejet gant an avel, oa skrijadennou ar c’hizier-koad o c’hoari en em dapout. Dizaon zur edo an aotrou Youen ; me ’gred, koulskoude, e vije bet ken laouen, o klevet kanaouennou eul labous pe c’houitelladennou eur mesaer.\nHa perak ivez ’ta, evit kavout eun ali mat bennak, n’en doa ket digaset gantan an aotrou manac’h kelenner Leunafurnez, pe zoken ar c’hofek teo Gwinardant ?\n— Ac’halen, eme Youen outan e-unan, n’eo ket eur wezenn a vije ezomm da bilat, na dek, na kant ! met mil, dek mil, evit rouesaat ar paour kêz koad tenval-man. Hag ar roue en deus lavaret unan hepken. Mat ! Met pehini eo ar wezenn-ze ? Dero bodennek, pe bezo kizidik, pe fao uhel, pe evlac’h ruskennek, pe pin gant o spilhou glas ? Ha, va roue paeron, setu aze eur zonj treut maget en ho faltazi !\nHa prins Pouldahud da zistrei daved ar c’hlaouerien chomet du-hont azezet da varvailhat, dindan eun dervenn divlenchet ha dirusket doun gant ar gurun.\n— Evit houman, an dervenn-man, divalo a-walc’h er stad-ze, a dle beza skuiz en he zav. Fest ar vouc’hal a rafe vad marteze d’he zrojenn. Ya, met nebeud a dra eo evit va faeron roue…\nSetu hen nec’hetoc’h eget biskoaz, pa glevas eur vouez fresk o tiskorda krenv da c’hoarzin en e gichen. Braventez eo a oa oc’h ober he baleadenn, eun toullad dimezelled kaer hag aotrounez yaouank ouz he heul.\n— Penaos, emezi, n’och ket evit ober ho mennoz ? C’hoant ho peus marteze da chom aze da ober gwriziou. Da eo d’eoc’h neuze hel lavaret, evit ma vezo digaset ho koan d’eoc’h aman !\n— Ya, prins Pouldahud, grit eun dibab ha buan ! eme dek mouez all.\nHag int ac’hano, o c’hoarzin goap leun o begou, ken ma tregerne ar c’hoad gant o moueziou.\nHa Youen a chomas e-unan, hep gouzout kalz war be droad poueza, na war be du koueza, pa glevas eun eostig o c’houitellat drant e ganaouenn.\n— Ha setu te du-hont, va labousig koant, kludet uhel war vlenchenn ar vrava eus gwez ar c’hoad-man ! Ya, eostig, entent mat a ran ac’hanout. Gouzout a ran, da gan a lavar d’in ez eo ar wezenn-ze a rankan kas d’am faeron roue. Evel-se e vezo great ; heuilh a rin da ali. Ha mil bennoz da Grouer d’it, evnig keant, da veva koz ha da gana kaeroc’h bemdez ! Kenavo !\nHag hor Youen, evit tapout an amzer gollet, da redek da glask e c’hlaouerien begou-du. Hag an holl war gorf o roched ha bec’h d’al labour ! Ne badas ket pell an traou. Ar wezenn gaer ne voe na troc’het nag eskennet, hogen displantet en he fez, gwriziou hag all, hep droug ebet, rak ar filhor a felle d’ezan ober e gefridi eus ar c’haera.\nAn heol a guz du-hont e benn ruz a-drenv an torgennou, pa zigouez prins yaouank Pouldahud e Kerbutun, hag, evit rei da anaout e zistro da dud ar c’hastell, eur gward a zon e gorn-boud.\nSetu an holl o tiskenn buana ma c’hellont ; ar roue Pentudi, Braventez, Gwennig, an aotrou manac’h kelenner Leunafurnez, ar mevel bras Gwinardant, gantan eur picherad jistr, hag an dimezelled hag ar flec’h, hag an duchentil, betek zoken ar vevelien.\n— Va faeron roue, eme Youen o tostaat, mar plich, pourchasit peb a vanne jistr evit va glaouerien. Eman gleb o chupenn war o roched ha dizec’het o gourlanchenn, rak, va c’hredit, tomm eo bet an abadenn. Met deut eo an traou da vad, ha bremaïk e vezo digouezet dirazoc’h ar wezenn am eus dibabet, unan hag a vezo diouz ho toare.\nSetu ma klever trouz gant treid ar c’hezeg, gant gwigour ar rojou-karr, gant galv ar chalboterien ha strakadennou ar skourjezou.\n— Aotrou Doue ! eme an holl zellerien, petra eo hounnez, ar wezenn-ze ?\nDek karr bras a oa bet staget lost-ouz-lost, ha kezeg, forz pegement, sterniet da chacha. Ha setu penaos e teue betek porz ar maner eur mell gwezenn gourvezet penn-da-benn war ar c’hirri.\nAr roue koz, hag a wele c’hoaz mat eus a-bell, ne zaleas ket d’anaout ar wezenn.\n— Seiz kant luc’hedenn gamm ! emezan gant e vouez c’hroz. Kalz gwelloc'h e vije bet d’in beza bet paeron da vab an truilhaoueka pilhaouer eus bro ar Vigoudenned, eget beza eat da zerc’hel war mean-font ar Vadiziant eur bitouz ken diempenn, eur marmouz ken diboell ha ma ’z out-te, prinsig Pouldahud ! N’ouzez-te ket eo hounnez, ar wezenn a teus displantet, diskolpet hag hanter-lazet, n’ouzez-te ket e teu ar wezenn-ze war-eün eus kear Is, kear-veur hon tadou-koz ? Amziod paour ! Ar zant bras Gwennole eo a zigasas e-unan aman ar wezenn-ze, pa n’edo c’hoaz nemet eur blantennig dister. Mont d’en em gemer evel-se ouz eur wezenn ken kaer, ken sakr, ken… ken…, eur wezenn hag a oa aze marteze o tiwall hon gouenn !… Sell, nebeut a rafe d’in da ziskolpa ivez, ha diwrizienna da ene diouz da gorf !\n— Re bell ez it ivez ; tad, eme Gwennig, he c’halon o piltrotat d’an daoulamm-ruz en he c’hreiz ; lezet ho poa an dijentil yaouank da ober e zibab.\nPrins Pouldahud a oa mantret, pladet ; poent e oa d’ezan zoken !\n— Meur a hini, koulskoude, a glaskas teurel dour war dan buanegez Pentudi koz.\n— Aotrou roue, laza eur wezenn n’eo ket laza eun den eo, ha pa deufe ar wezenn lazet war-eün diouz Baradoz an Douar, pe, mar karit, diouz Baradoz an Nenv.\nSetu an digarez a gavas ar mevel bras Gwinardant, hag hen ken dispourbellet-bras e zaoulagad ha re eun azen pa vezer o skrifellat anezan.\nEn eur brezegenn distaget mat, ar manac’h kelenner Leunafurnez a glaskas tenna ar zamm a-ziwar diouskoaz e ziskibl :\n— Grit rebechou c’houero, aotrou roue, hag ho taoliou ne daint ket dounoc’h er galon eget n’ez a taoliou morzol ar gof en e anne. Ha neuze, daoust hag an oberiou n’int ket da veza muzulet hervez bolontez vat an oberour ?\n— Eo, kelenner fur, met n’eo ket a-walc’h kaout c’hoant da ober vad, red eo ouspenn gouzout hen ober. Eas a-walc’h, emichans, e oa d’am filhor entent peseurt gwezenn e oa va c’hoant warni. Ha pehini ken nemet ar c’hoz dervenn goz-ze, hanter bulluc’het gant ar gurunou, gwechall mestrez ha rouanez ar c’hoajou, met hizio, siouaz ! o c’hortoz koueza ; an dervenn-ze hag a leunie va c’halon a enkrez ha va ene a spouron, abalamour ma seblant he zrojenn dam-varo c’hoarzin goap ha lavaret d’in : « Me a zo bet gwechall uhel ha sounn ha, mar brallan hizio, me ’glev da dro o tont ivez da vralla… » Setu aze ar wezenn, ar c’hoz tamm gwezenn hag a oa da droc’ha.\n— Hag ho filhor, tad ? eme Gwennig.\n— Va filhor, feiz d’am Doue ! Petra ’zervich ? Chom a raio va filhor. Gwelet a fell d’in betek pelec’h e kerzo gant e ziotachou, ha diou gefridi all en deus c’hoaz da ober. Marteze ar gentel a hizio a zougo he zammig frouez… Klev ’ta, filhor, adalek warc’hoaz genta, e vo red d’it mont aze dre ar meaziou en-dro da balez Kerbutun, evit dibab evidon eur boked, met unan hepken, klevout a rez ? Hag en dro-man gra gwelloc’h an traou, te ’oar.\n— Evel-se beza great ! eme Youen yaouank. Hag an holl kuit, pep-hini diouz e du.\nAr roue koz Pentudi, hen, evit terri d’e imor fall, a gerzas gant e vinistred da ober eur pennad c’hoari-boulou…\nEun oabl digatar a zav e vantell c’hlas ledet uhel a-dreist an douar ; gwrez an heol benniget, o para war ar bed, en em zil da domma ar meaziou, hag ar gwaziou-dour a hiboud sklêr en eur redek dre parkou ha foenneier. E-barz al liorzou ar bokedou a zav o c’horzennou kizidik, hag a zigor o c’halon da c’hoarzin : o deliennou briz-livet en em led, hag o c’houez-vad a red tro-war-dro war askell an êzennig klouar. Bokedou koant, a bep liou, a bep ment ! Nag a vokedou ! — Va faour kêz Youen, ma vefe red d’it c’houesa kement hini eus ar bokedou-ze, neuze, paotr, n’emaout ket c’hoaz war-nez ober da choaz !… Sell aze ar spern-gwenn war ar c’harz o c’hoarzin, e-kichennik al lireu glas ha gwenn ; sell a-hont ar rouanez, tost d’ar gwezvoud o kildroi ; sell c’hoaz ar varlen, al lili gwerc’h, hag ar rozenn ken koant war he zrojenn zreinek, prest da flemma ar gwaller. — Eur boked, unan kepken ! Ya, met pehini eo ?…\nAr bec’h a zo aze o c’hortoz ar prins yaouank nec’het. En e gichen e sav eur rozenn ken tener, ken flour ha seiz ha voulouz, ken ruz ha muzellou eur werc’hez yaouank, beradennou ar gliz pizennet c’hoaz en he c’hreiz ; hag hi a zeblant kinnig he c’haerder, hag he c’houez-vad.\n— Ma vije bet hizio dec’h, eme prinsig Pouldahud outan e-unan, ne vijen ket bet seizdaletoc’h evit dibab ar rozenn ; met hizio, goude kentel ar wezenn, ez eus em fenn muioc’h a bouez hag a boell ; great eo ganen va c’henta prenadenn a furnez.\nHag hen kerkent da deurel e c’hoant war eun askol, ya, eun askol bras dreinek !\n— Ar blantenn zivalo-ze, emezan, a oa aze oc’h ober dizenor ha dismegans d’al liorz. An askol a zere beza e-touez bokedou ar jardin, tost evel ma tere ouz eur pilhaouer truilhennek azeza e-touez an duchentil kaer ouz taol ar roue, pe c’hoaz e giz m’eman renk al lostek Paolig e-touez êlez sentus Baradoz Doue. Deus ’ta, askol, ma kasin ac’hanout d’am faeron. Marteze te a blijo d’ezan, rak dec’h e falveze d’ezan eur wezenn divalo, ha te evit eur boked, a zo divalo a-walc’h.\nAr wech-man, Pentudi koz ne reas nemet diskorda da c’hoarzin, o veza dihunet war e du mat, emichans.\n— Va filhor, emezan, pa ve mat ar raz, e rank beza kouls pe welloc’h ar c’haz. Kaout a rea d’it beza c’hoariet eun taol fin d’az tad-koz, bugelig ; hag e teus sonjet, evit terri d’am froudenn, penaos, war-lerc’h eur wezenn hanter-varo, e felle d’in kaout eur boked hep braventez na c’houez-vad. Bugaleach, va filhor ! Hag e teus tremenet e-biou d’ar goanta rozenn, eur rozenn hag em boa kuzet en he c’hreiz eur mean prisius a dalvoudegez vras ; hag ez out eat da zibab eun askol garo, mat hepken da zikour koania da azened, azen kornek ma ’z out ! Poent eo d’it divorfila, ma ’teus c’hoant da zont gwelloc’h a-benn eus da drede kefridi.\n— Ha petra adarre eo ar gefridi-ze ? eme Youen.\n— Ho ! nebeud a dra a-walc’h, eur c’hoariadenn.\n— Met neuze, petra a c’houlennit diganen ?\n— Eur vi !\n— Petra ? Eur vi ? Emaoc’h da vat, va faeron, oc’h ober goap ouz ho filhor.\n— Penaos ’ta, satordistac’h ! Me ’gred, eur vi n’eo ket tenn da gaout, ha, koulskoude, e chomez aze dirazon e-giz eur c’hi fustet. Evidon-me, selaou, me ’gav ez eo easoc’h klask eur vi eget n’eo tapout al loar da zibri. Viou a-walc’h a gaver, alïes zoken trizek evit dousenn, ha c’hoaz e varc’hatez, filhor ?\n— Marc’hata ne ran ket, met c’hoant gouzout am befe peseurt vi da glask.\n— Eur vi dozvet, filhor. Dozvet gant peseurt labous ? D’it eo da glask ha da zibab adarre. Gant aon na c'hellfes ket dont a-benn da-unan eus ar gavadenn, e c’helli kemer ali digant furnez ar re all, ha zoken seiz devez ha seiz nozvez leun a lezan ganit evit ober ar pez a gavi ar gwella hag an dereata.\n— Siouaz, va faeron…\n— Rousta, va filhor ; kerz da glask eur vi d’az paeron roue.\nYouen, prins Pouldahud, n’oa ket eul lenver.\n— Ne dalv ket d’in ar boan, emezan, chom evel-se da zibri va zammig spered en nec’hamant. Klasket am eus bet c’hoari va faotrig fin, ha padal va faeron a oa c’hoaz finoc’h louarn egedon… Ha perak chom da zalea da glask pemp troad d’ar maout, pa ouzoun mat n’en deus nemet pevar ? N’eus ket da dorta. Mont a ran d’ar red beteg ar verouri, da gerc’hat eur vi yar, unan fresk o tont diouz an neiz.\nHa setu hen prim en hent. Hag, e-barz ti ar yer, n’eman ket pell evit choual eur yar zu vras diwar he neiz, ha lakaat he vi e-barz eur voestig en e c’hodell, pa zigouez gantan e vevel bras Gwinardant.\n— Ec’h ! emezan. N’emaoc’h ket mat, va frins ? Eur vez e vefe, war va meno-me da vihana, eur vez e vefe kinnig eur vi yar d’eur roue ken galloudus ha hini ar Vigoudenned ! Eur yar a zo eul labous dister a-walc’h ; ne oar nemet klochal ha diskrabat ar berniou teil, hep beza zoken gouest da nijal ! Nann, red eo d’eomp mont betek Menez Hom. Du-hont, war gribennou uhela ar reier gouez e kaver neiziou ered. An ered ! Ah ! setu aze laboused a dailh, hag a oar nijal beteg an heol ! Ivinou krabanek d’ezo, hag eur beg kamm skilfek, ha daoulagad lemm divergont ! Viou ered eo a zere ouz ar rouaned.\n— Ar wirionez a zo brao ez kenou, Gwinardant. Eur mell drean a dennez diouz va zroad. Ya, a-benn goude warc’hoaz vintin, e kemerimp penn an hent evit mont da neizeta da Venez Hom.\nHogen antronoz, ar mevel bras Gwinardant, o veza evet piou ’oar ped chopinad a re eus jistr ar maner, hen ivez a zozvas ar c’helou, hag an holl, e Kerbutun, a anaveze mat an dro a oad o sonj ober betek Menez Hom. Hag an holl, na petra ’ta, a ziredas da guzuliata ar paour kêz prins yaouank.\n— Na rit ket mui a zotoniou, eme unan, rak eur zotoni eo hounnez emaoc’h o vont da ober.\n— Daoust hag an ered n’int ket laboused diviz (divergont) ha re zigalon ? Mar am c’hredit, klaskit ’ta kentoc’h eur vi eostig-noz, al labousig bihan brao-ze hag a gan gant kement a galon hag a veulodi. Evel-se e plijfec’h sur d’ar roue.\n— Gwelloc’h, eme eun trede, e vefe dineiza eur vi paün. Ar paün, gwir eo, n’eo ket gwall-gaer e vouez ; met, ahendall, na pebez rod dudius a ra gant e lost plu marellet ! Ma vijen c’houi, me ’oar e kemerfen eur vi paün.\n— Eur vi alarc’h gwenn-kann a blijfe kentoc’h, eme unan all.\nUnan bennak zoken, eun hanter furzod, emichans, a zigoras bras a-walc’h e veg evit lavaret e vije mat klask eur vi… kilhog !\nAr prins en doa peadra da zelaou.\n— Ober a rin va zonj dizale, p’am bo bet amzer da boueza ha da ziboueza hoc’h aliou. Kant gwech ho trugarekaat a ran. Kredit n’ hoc’h ankounac’hain ket.\nAn amzer, koulskoude, a dremen. A-benn warc’hoaz vintin e tigouez an termenn da ginnig ar vi d’ar paeron ; hag ar filhor a chom nec’hetoc’h eget biskoaz, pa deu d’e gaout an aotrou manac’h Leunafurnez.\n— Emaout aze oc’h en em jala gwasoc’h eget Gwilhou ar Bleiz paket gantan e lost e-barz ar griped. Dizaon ’ta, diskibl ! Emaoun deut da denna ac’hanout er-meaz eus ar vouilhenn, ha setu aman penaos. Deut oun da zonjal eman ar roue koz o klask ober goap adarre, pa c’houlenn eur vi diganit. C’hoariomp finoc’h egetan, ha klaskomp d’ezan eur vi ha ne vo ket bet dozvet gant labous ebet.\n— Hump ! Dozvet gant petra neuze ? Viou pesked, pe viou aer-wiber ?\n— Nann, n’eo ket war an tu-ze eo. Roet em eus urz d’ar c’heginer da lakaat e gaoteriou war an tan, ha da boazat founnus eur gouign amann, unan rond evel eur vi, ha da lakaat enni a bep seurt lipouzerez, gant eur wiskad sukr warni. C’hoarzin a raimp. Ar roue Pentudi, me ’gred, a zo eul liper koz, hag, a-ziwar-lerc’h dibri ar vi bras-ze, eur vi a c’hiz nevez dozvet er gegin, e tenno hir er-meaz e lanchenn da lipat e vourrou.\n— Aotrou manac’h Leunafurnez, eme Youen, prins Pouldahud, biskoaz kelenner ne zougas gwelloc’h e hano eget na rit c’houi. Bennoz Doue d’eoc’h, rak breman em eus kavet ar peoc’h hag an evurusted. Deomp da welet hor c’heginer.\nAntronoz, a-raok ar c’hreisteiz, e-barz sal vras Kerbutun, e-kreiz e duchentil hag e itronezed, Braventez ha Gwennig koant azezet en e gichen, Pentudi, roue koz bro ar Vigoudenned, a c’hortoz e vi.\nAn nor a zigor, an drompilh a dregern, ha Youen, prins yaouank Pouldahud, leshanvet c’hoaz Markiz ar C’hastelpour, Beskont Tizoul a Gernetra, pe Aotrou an Dienez, a deu, laouen e-giz an heol, da zoubla e c’hlin dirak e baeron galloudek. War e lerc’h Gwinardant teo, ar mevel bras, a zoug, war eur mell plad, eur vi evel na weler ken anezo, eur vi hag a daol c’houez-vad en-dro d’ezan.\nA-raok ma na c’hell Youen baour tinta ger ebet, Pentudi koz a roufenn e dal hag a ra gwall-zellou du.\n— Eur bitouz n’out ken ! Eo, eun diod a zo c’hoaz ac’hanout ! Evit piou ha petra e kemerez ac’hanon ? Daoust ha n’eo ket eur vi am eus goulennet ? Ha perak neuze ez out eat da ober dispignou evel-se ? Eur roue fur, va faotrig, ne dle ket beza eun dispignour.\n— Selaouet em eus aliou…\nAn aotrou kelenner, en e gorn-tro, ne zizer ket e c’henou.\n— Ya, ha gwaz eo ze evidout ! Te ’oar, pep mintinvez ec’h evan eur vi kriz. Ha perak n’eo ket va vi eo a teus digaset d’in ?… eur vi fresk, klouar ?\n— Ha, paeron ker ! n’em eus ket ankounac’heat ac’hanoc’h. Kerc’het em eus ar vi ; setu hen aman !\nDres ! dont a rea da zonj d’ar prinsig paour eus vi ar yar zu en doa lakeat en e c’hodell, en deveziou a-raok.\n— Evit klouar ne vo ket, emezan outan e-unan, en eur zigeri e voestig, met, evit eur wech, gwaz a ze evit kof ar paeron !\n— Ma ! n’eus nemet hanter-zroug, eme ar roue o kemer e vi. An holl a chom sioul… Eman ar mestr o vont da gluka e vi… Klak, klak, tok ! Eman rannet ar glochenn, ha gant e loa Pentudi a zibenn ar vi…\n— Ec’h ! ec’h ! ec’h ! tudou, pebez c’houez ! eme an holl en eur stanka o froniou.\nYa, c’houez ar viou brein eo, rak an devez all Youen yaouank en doa digaset gantan an azdo diouz neiz ar yar zu…\n— Eun azdo brein ! eme ar roue. Eun azdo hag a zo du-ze o sikour ar yer da zozvi, abaoe bloaz pe zaou marteze !\n— Ya, eme ar prins glac’haret. Eman great an taol ! Meur a vi a oa dindan ar yar, ha n’em eus ket gouezet dibab.\n… Eur pennad brao e padas sarmon ar paeron d’e filhor.\n— Arabad d’it selaou kement kloc’h a zon ; red eo disfiziout ouz teodadou ar guzulierien. Selaou hepken mouez da goustians, hag, ouz he selaou, bale eün gant da hent. Gra evel ma kredi mat, ha lez an teodou dilabour da drei, ha da zistrei.\n— Ar wirionez a deu dalc’hmat ganeoc’h, paeron hep e bar ! Pa voe tremenet ar barrad, Braventez faro a lavaras, gant eur minc’hoarz trenk, d’he c’hoar Gwennig :\n— N'en deus ket kalz a benn, ar prinsig ker-ze, met an distera fallagriez ne vefe ket kavet en e spered. Na pegen brao e vo e gas hag e zigas dre benn e fri ! Na pegen dudius e vo d’eur vaouez kaout eur pried eus an hevelep danvez ! Ha ya ! Me ’ouezo, me !…\nAbaoe abadenn ar vi brein, tri devez all a oa eat da ruilha bern war vern e puns distradet an amzer dremenet…\nYouen, prins yaouank Pouldahud, a gave d’ezan, — hanter-wir e oa kement-se, — en doa great e baeron goap outan dre deir gwech, ha mall a oa gantan pellaat diouz Kerbutun.\nWar ar vali vras bodennek, sklerijennet gant an heol mintin, an aotrou manac’h Leunafurnez a oa da vad o sarmona Gwinardant teo diwar-benn chabistr ar vezventi.\n— Teut, teut ! eme ar c’hofek. Evit jistr n’eo ket pec’hed eva, pegwir e ve lavaret ez eo mat ar jistr da barea droug-sant-Urlou.\nO mestr yaouank a ziredas d’o c’haout.\n— Te, mevel bras, kerz da glask va zud, ha lavar d’ezo ober ar pez a zo red war-dro va c’hanval, an ezen hag ar chas. Boued d’ezo e-tailh hag eur pennadig kempenn !… Ha c’houi, kelenner, na zaleit ket da ober evidon eun tammig prezegenn a gimiad, evit lavaret kenavo da balez ar Vigoudenned. Poent eo, me ’gred, ha, raktal goude lein, e kemerimp penn an hent da vont ac’halen da redek bro.\n— Evel-se e vezo great ! eme an daou all.\n— Penaos, va filhorig Youen, penaos ’ta, va mabig bihan ?… Petra ’lavar mouez ar bobl ? eme ar roue koz Pentudi, pa azezas ouz taol evit leina. Petra eo ar vrud a red dre aman ? D’ar mare ma fell d’am grad-vad goulenn diganit eur gefridi ziveza, ha rei tu d’it da gaout gwelloc’h chans, d’ar mare-ze e fell d’it en em zacha ac’halen ? Petra ’fell d’it c’hoaz kaout ouspenn em rouantelez ? Alo, bitouzig, lavar d’eomp dillo ha dizaon !\n— Re zister eo en em gavan, va faeron, evit chom da c’hortoz eun diveza kefridi. Gwelet a-walc’h em eus betek-hen n’oun ket great evit plijout d’eoc’h.\n— Beza re izel a galon, a droc’has berr ar roue, ne dalv netra evit pennou bras ar bed-man, ha mat e rafes o lezel ar goz vertuz-ze gant an dud a renk izel, da vihana, mar teus c’hoant da zont a-benn eus ar bedervet kefridi.\n— Pehini eo, aotrou roue ?\n— Youen, prins Pouldahud, kerz da zibab… eur vaouez.\n— Eur vaouez !…\n— Ha digas d’in ar plac’h eurus a zibabi.\n— Eur vaouez !… eme c’hoaz hor Youen.\n— Ya da ! Hag en hent, va dijentil !… Red va rouantelez ! Klask, sell, barn ! E c’hellez furchal ar c’hêriadennou a-ziwar ar meaz, tremen dre lochenn kouls ha dre gastell ha maner, chom em falez ha dibab em zi, mar karez !\n— Zoken betek en ho ti ?\n— Betek eno, eme ar roue, laouen e lagad. N’eus ket a forz, pe hano, pe renk, pe binvidigez ! Me ’ouezo renka an traou. Klask e-touez ar re velen, ar re zu, ar re ruz, ar re denval, ar re zreo (lirzin), ar re gintus, ar re hir, ar re verr, ar re voan, ar re deo, ar re gamm, ar re eün, ar re vrao, ar re zivalo, ar re goz, ar re yaouank, ar plac’hezed, ar prinsezed, hag… ar re all.\nAr roue a deue mall d’ezan da sklerijenna e letern ha da ziskouez e c’hoant.\n— E c’hellez dizaon kemeret ar binvidika, ar vrava. Setu aze eur mouchouer-godell da ginnig d’an hini a gari, ha, mar plij d’in da choaz, ni a welo da vont larkoc’h. En dro-man c’hoaz, evit dibab da zanvez pried, e c’hellez, mar karez, kemeret kuzuliou. Me ’gred e vezint gwelloc’h ar wech-man.\nHag ar roue, en eur c’hoarzin d’e verc’h Braventez, a lavaras d’an aotrou manac’h :\n— Ha c’houi, kelenner Leunafurnez, ho pezo dizale eun eured kaer da lida !\nMe ’gred, sklêr a-walc’h e oa e letern evel-se.\nPrins Pouldahud, petra bennak m’ edo yaouank, ne lavaras ket e oa an dimezi mat hepken evit ar re all. Plijadur a gemeras o welet holl verc’hed Kerbutun o c’hoarzin d’ezan, o sellet outan a-gorn. Da hini ebet, koulskoude, ne voe roet en deiz-ze, ar mouchouer.\n— Amzer eur pennadig c’hoaz ! emezan.\nEn aner Braventez a c’houlennas ha dibabet e vije ar pried a-raok an abardaez.\n— Amzer ’zo, warc’hoaz e vo deiz !\nHi a vouzas, hen a c’hoarzas.\nEn aner ivez Gwinardant teo hag ar c’helenner Leunafurnez, a-raok lavaret nozvez vat d’o mestr, a reas meleudi Braventez.\n— Gwell a ze eviti ! a zistagas Youen d’ezo ; met va fenn a zo skuiz ha mont a ran da gousket.\nAntronoz e oa ar prinsig, dihun ken abret hag ar sklerijenn.\n— Petra ’rafen ? emezan. Mont betek ar c’hoad da ober eun dro evit aveli va fenn. Prim ma wiskin va jiletenn voan ! Klouar eo an amzer. Den ne ouezo, rak, er paleziou, an holl a ra kousk mintin.\nHag hen er-meaz en eur c’houitellat, laouen ouz en em gavout e-unan, dichal.\nAl laboused a zone o fedennou d’o c’hrouer. Eur wennilienn bruched-wenn a dremenas a-denn askell dindan fri ar baleer, emichans evit gwelet piou e oa, rak kerkent eun toullad brini, ken du hag eur billig-krampoez, a ziskordas da goagal, evit lavaret n'o doa gwelet biskoaz, a-hed o buhez hir, prins ebet o redek ken mintin, hag e ranke hennez beza unan a zoare.\nPelloc’hik c’hoaz, Youen a zelaouas mesaer merouri Kerbutun o kana, en eur vesa e loened :\nSetu ma zav an heol gant e gelc’h alaouret ;\nE vannou dre an oabl e-barz ar bed a red ;\nLonka ’ra, dre ma kerz, gliz mintin ar c’hlazenn ;\nE vannou a zisec’h perlez dour ar wezenn,\nHa didrouz e pign skanv, war rojou e garr krenv,\nBetek mont da blanva dre uhelder an nenv.\nHa dindan flemm e wrez, henvel ouz gwagennou,\nAn ed, er c’hlazennou, a ziruilh e bennou.\nHag er c’hoajou, ar gwez, gwisket o dilhad hanv,\nA hej, en eur zourral, o holl izili skanv.\nHa prins Pouldahud a chomas da vale ha da glevout, da welet an deiz o kreski, betek ma paras dirazan eul luc’hedenn gamm, ha ma strakas kroz ar gurun, e-pad ma koueze glao evel d’an Dour-beuz.\n— Eman poent d’in chacha, rak ar palez a zo eur pennadig ac’halen.\nHogen kaer diredek en devoe, Youen a zigouezas treuzet e chupenn voan, ken gleb hag ar zailh o tont er-meaz eus ar puns.\nMeur a hini, dihunet gant kroz ar barr-arne, a oa souezet o welet anezan er stad truezus-ze, ar vogedenn o sevel dioutan, ken tomm ma oa d’ezan. Unan bennak zoken a hanter-lezas da gredi e oa bet marteze an dijentil yaouank a-hed an noz o c’haloupat, ken ma savas droug e Braventez o klevet gevier ker bras troadet.\nAr pez a zo gwir eo e rankas Youen mont da c’hourvez, ha, war-lerc’h tomm ha yen, an derzienn grenerez a lammas, direspet, war gein ar prins paour. Perak ivez mont da c’halvagnat ker mintin ?… Aotrou Doue ! e-pad seiz devez leun e chomas a-istribilh a-us buhez ha maro.\nHa, d’an eizvet devez, medisin bras Kerbutun a zisklerias e oa war an hini klanv eur c’hlenved eus ar stagusa, ker gwaz pe wasoc’h eget ar vosenn, Doue d’hor miro !… Skrijus !\nMeur a hini a zonjas en o heur diveza ; hini ebet, koulskoude, ne gredas lavaret en doa aon. Nann, ne lavarer morse an dra-ze…\nBraventez a gavas brao he zu d’en em denna kuit, hag ar re all, Pentudi, zoken Gwinardant, zoken Leunafurnez a oa a-du ganti.\n— Selaouit holl, emezi, eur rann-galon a vefe beza intanvezet a-raok eureujet. Setu ’ta, ma ’z afemp kerkent da abati Sant Diboan, da bardona evit ar c’hlanvour kêz !\nNe voe nemet eur vouez evit lavaret e oa poent mont en hent.\nHag, en eur gerzet, ar c’helenner Leunafurnez, — hen ’oa aonik ivez ; sonjit ’ta, eur c’hlenved kalz stagusoc’h eget ar vosenn, oei ! — a zarmone d’ar bardonerien :\nBuhez an den\n’Vel an êzenn\nA dremen da viken.\nAr vouc’hal lemm d’ar gwez,\nAn Ankou d’ar vuhez :\nAr vouc’hal ’droc’h pep koad,\nAn Ankou ’falc’h pep oad.\nEr c’heit amzer-ze, e tivorfilas ar c’hlanvour, broudet gant ar zec’hed,… hag eur plac’h yaouank a dosteas da ginnig d’ezan da eva.\n— Penaos, n’eus nemedoc’h aman, Gwennig koant ?… Intent mat a ran breman : an holl grenerien all a zo tec’het kuit. Ha ! Gwennig vihan, perak ez oc’h-c’houi chomet war va zro ?\n— Abalamour ivez ’ta !… a vousc’hoarzas Gwennig. Red eo d’eoc’h parea alese, ma c’helloc’h buan ober ho kefridi ziveza, unan eas a gefridi, c’houi ’oar.\n— A gav d’eoc’h ?… Piou da zibab da bried ?… Ha mar karfac’h-c’houi, Gwennig ?\n— Petra ’ta ?\n— Ya, mar karfac’h va zikour da zirouestla ar gudenn.\n— Emichans, Youen, ho peus gwelet pehini eo c’hoant ar roue ? Va zad a zo en e zonj kaout e filhor da vab-kaer, ha, ma en deus goulennet peder gefridi diganeoc’h, evit plega d’ar c’hiz koz n’eo ken.\n— Penaos, Gwennig ? Me, mab-kaer d’ar roue ? Sell ’ta, sell, a c’hellje dont da veza… Petra lavarit, koantik ?\n— Oh ! ya, Braventez a garfe…\n— Hump ! n’eo ket gant Braventez emaomp ; Gwennig a zo tommoc’h ar garantez en he c’halon.\nGwennig vihan a bigne an dour en he daoulagad, ha prins Pouldahud o zec’has gant mouchouer ar roue.\nEun devez bennak goude, pa oa an holl en distro, ar roue a lavaras d’e filhor :\n— Ma ! paour kêz, pegwir n’out ket eat gant an Ankou, eo kenkouls d’it ober da zonj da zimezi.\n— Ya da, kenkouls eo.\nBraventez a dosteas, ruz he fenn lorc’hus.\n— Aotreet ho peus d’in, aotrou roue, dibab etre an holl verc’hed, eme Youen lentik ; n’em eus goulennet ken ali nemet hini va c’halon, hag e teuan, va faeron, da c’houlenn diganeoc’h ho merc’h da bried !\n— Ac’hanta ! filhor, kemer anezi.\n— Bennoz Doue d’eoc’h !…\nHa Youen a gasas Gwennig, dre he c’hazel, betek Pentudi.\nBraventez a vennas koueza, hag ar roue a grene e vouez, pa lavaras :\n— Laouen e kinnigan va merc’h d’it… Met perak e fell d’it ar yaouanka ?\n— Abalamour eo hi a garan, aotrou roue, va faeron. Chomet oun berr gant va feder gefridi hag, evel-se, ho peus gallet gwelet n’ez eus ket ennon danvez eur roue. N’em eus ket a lorc’h a-walc’h ; ne garan ket ar brezel ; ne vefen ket gouest a-walc’h da lakaat va fobl da zuja d’in ; ar re dizent ne garfen ket o zerri evit o flega ; hag, ar pez gwasa, eun torfetour bennak marteze ne grenfe ket evit skei va buhez. Ar gouarnamant ne blij ket d’in, hag, a galon vat, e roan va dilez, roue Pentudi. Gwelloc’h e karan va frankiz ha gwelloc’h, tud ker, e karan va Gwennig !\nAn holl a chome sioul ; an daou zen yaouank hepken a lugerne ar garantez en o daoulagad,\n’Vel bleun laouen\nLeun a c’hlizenn\nDiouz ar mintin.\nAr roue koz a rankas ober e zonj :\n— Marteze ivez, va mab, eman ar wirionez ganit. Ar vicher a roue a zo war-nez mont da fall : ar poblou ne c’houzanvont mui na kabestr na kentrou, ha fellout a ra d’ezo en em vleina o-unan. Gwaz a ze evit ar rouanez da zont ! Evidon-me a zo koz hag a-walc’h am eus evel-se !… Ac’hanta ! tujentil, va merc’h Braventez a zo da zimezi. Piou a fell d’ezan beza va mab-kaer ha kaout stur ar rouantelez war va lerc’h ?\n— Me ! me ! me ! a respontas meur a hini.\n— Breman, aotrou roue Pentudi, lezit ho filhor ha mab-kaer da lavaret d’eoc’h ivez : Grit dizale ho tibab, evit ma vo gellet, war an hevelep tro, lida an diou eured !\n— Evel-se ’vo great ! eme roue koz Bro ar Vigoudenned.\nAdtapet diwar « https://br.wikisource.org/w/index.php?title=Mab-kaer_d’ar_roue&oldid=19094 »\nDernière modification le 14 Meu 2011, à 23:52


Maner Kergroadez - Wikipedia\nManer pe « kastell » Kergroadez e Brelez\nManer Kergroadez zo ur maner eus ar XVIIvet kantved, e kornôg Bro-Leon, etre Brelez ha Lanriware. Savet e voe etre 1602 ha 1613, evit Frañsez III, aotrou Kergroadez, a oa diskennad d’ur familh nobl kozh eus Bro-Leon hag unan eus floc'hed ar roue Herri IV.\nUr pezh savadur karrezek eo maner Kergroadez, gant tourioù e pep korn. Er voger-dal e kaver div zor, an eil evit an dud war droad hag eben evit ar re war varc’h, a ro digor war ur porzh diabarzh, tre evel e maner Keryann. A-us ar porched e lenner un enskrivadur latin tennet eus ar Bibl : "Si non in timore di tenveriste instanter cito subvertatur domus tua" (« Mar ne chomez ket bepred e doujañs an aotrou e vo distrujet da di »). A-gleiz d’ar porzh emañ ar marchosi hag a-zehou pourpezioù all. War tal a-raok an ti-annez ez eus meur a brenestr, enno kroazioù maen. A-zehou d’ar maner ivez emañ ar chapel.\nKar e oa familh Kergroadez da familhoù all eus Bro-Leon evel familh Kerouarz. Er XVIIvet kantved e tremenas maner Kergroadez etre daouarn familh Kerouarz, just a-walc’h, ha goude-se d’ar familh Houchin. Gwerzhet e voe gant hêred ar familh-se, e 1860, da noter Lokournan ha war-lerc’h en em gavas e dalc’h ar familh paramantourien Chevillotte. Gant ar re-se e voe graet labourioù adkempenn e deroù an XXvet kantved. E 1995 e voe lakaet ar maner, ez ofisiel, da Vonumant Istorel. E 2000 e voe prenet gant ur perc’henn nevez a gendalc’h da gempenn ar savadur hag a zigor anezhañ d’ar weladennerien.\nAdtapet diwar « https://br.wikipedia.org/w/index.php?title=Maner_Kergroadez&oldid=1898487 »\nKemmoù diwezhañ degaset d'ar bajenn-mañ d'an 22 Meu 2021, da 10:25.


Arzhur III (dug Breizh) - Wikipedia\nArzhur III (dug Breizh)\n(Adkaset eus Arzhur III)\nArzhur III, ganet d'ar 24 a viz Eost 1393 e kastell Susinio (e Sarzhav) ha marvet d'ar 26 a viz Kerzu 1458 e Naoned, a voe dug Breizh e 1457, e-pad unnek miz. Anavezet ivez evel konestabl Richemont, pe ar Justisour, pe Arthur de Richemont e galleg.\nKont Richmond (e Bro-Saoz), ha konestabl ar roue gall Charlez VII e oa. Ouzhpenn-se e oa Kont Montfort, un titl roet dezhañ da varv e niz dug. Ur perzh a-bouez en deus bet en istor Bro-C'hall koulz hag en istor Breizh evel brezelour.\nMab e oa da Yann IV, dug Breizh, ha d'e drede pried, Janed Navarra. Goude bezañ bet e servij ar rouaned saoz ha gall, hag eñ ur brezelour eus ar re varrekañ, e teuas da vezañ dug Breizh e 1457, met ne fellas ket dezañ plegañ e-keñver al lid a wazoniezh a ginnigas e doare ar wazoniezh eeun. Un den a Stad hag a justis barrek-tre eo bet e servij Bro-C'hall.\nPa oa bugel ez eas da chom a-gevret gant e eontr, dug Bourgogn, hag gant priñsed c'hall all. Prizoniet e oa bet en Azincourt (1415) ha kaset da Vro-Saoz. Dieubet e voe goude asantiñ labourat evit ar roue saoz Herri V a oa mestr war dost holl ar rouantelezh c'hall (dimezet e oa da verc'h ar roue Charlez VI.\nE 1425, an Daofin, Charlez, ha ne rene nemet war pastelloù-bro bihan e Bro-C'hall, a ginnigas da Arzhur mont e penn e lu. Klask a rae Charlez resev ur skoazell milourel digant dug Breizh Yann V a oa breur Arzhur.\nBreur-kaer e oa Arzhur ivez da zug Bourgogn a oa mignon d'ar Saozon. Koulskoude e savas enebourien d'ar c'honestabl ha ne c'helle ket kas e gefridi da benn kement ha ken bihan ma veze trec'het lu Charlez VII ingal gant ar Saozon. E 1428 ez eas Arzhur e kuzh da harpañ Janed Ark hag e voe trec'h da armeoù ar Saozon e Patay e 1429. E 1434 e asantas Charlez VII reiñ e garg da Arzhur en-dro. Adaozañ a reas an arme en ur urzhiañ ma vefe krouget ar breizherien. E 1436 ec'h adkemeras Pariz.\nUr roll pennañ a gemeras e politikerezh rouantelezh Bro-C'hall pa renas he diplomatiezh ha pa zistagas Bourgogn eus e emglev gant ar rouantelezh saoz. E 1450 e vo trec'h Arzhur war ar Saozon en Formigny ken e oent skarzhet eus Normandi kuit.\nGalvet e voe da gemer an dugelezh e karg e 1457, goude marv e niz Pêr II, met fellout a reas dezhañ chom konestabl war un dro. Mervel a reas re abred e 1458 pa vage soñjoù bras, evel mont da argadiñ Bro-Saoz pe mont da vrezeliñ evit ar Groaz.\nTeir gwech e voe dimezet Arzhur, nemet ne c'hanas bugel ebet er briedelezh. Ur verc'h vastard en doa, Jacqueline, a voe anavezet gantañ e 1443. War e lerc'h e voe anvet e niz Frañsez II, kont Étampes, da zug Breizh.\nSede anvioù e deir gwreg:\n1. D'an 10 a viz Here 1423 e timezas e Dijon da Marc'harid Bourgogn (marvet e 1441), merc'h da Yann Dizaon, dug Bourgogn, hag intañvez an daofin Louis, dug Guyenne\n2. D'an 29 a viz 1442 e timezas e Nérac da Janed Albret (marvet e 1444), merc'h da Charlez II, kont Dreux.\n3. D'an 2 a viz Gouhere 1445 e timezas da g-Catherine de Saint Pol (marvet e 1492), merc'h da Bêr I, kont St-Pol.\nPêr II Rouaned ha Duged Breizh\n1457 – 1458 War e lerc'h:\nAdtapet diwar « https://br.wikipedia.org/w/index.php?title=Arzhur_III_(dug_Breizh)&oldid=1920341 »\nDernière modification le 1 Gen 2022, à 12:13\nKemmoù diwezhañ degaset d'ar bajenn-mañ d'an 1 Gen 2022, da 12:13.


Région_Bretagne - Oberennoù kaer eus Breizh loreet e Festival Etrebroadel ar Filmoù Berr e Clarmont-Ferrand !\nPriz meur (live broadel)\nGant ar film berr « Ce magnifique gâteau » sevenet gant Emma de Swaef ha Marc James Roels eo aet ar priz meur el live broadel. Produet eo bet gant Bast Animation Predi Animation ha Vivement Lundi ha sikouret eo bet gant Rannvro Breizh.\nMeneg dibar ar juri\nAet ao meneg dibar ar juri SACD (filmoù bevaat gallek) gant Raymonde ou l’évasion verticale, ur film berr sevenet gant Sarah Van Den Boom ha produet gant Papy 3D Productions ha JPL Films gant sikour arc’hant Rannvro Breizh. Ouzhpenn-se emañ ar film-se war ar renk evit ar César er rummad gwellañ film bevaat berr.\nGant ar film-se ivez eo aet priz France Télévision.\nPriz Canal +\nGant « Tigre », sevenet gant Delphine Deloget, eo aet priz Canal +. Produet eo bet gant Unité de Production. Roet ez eus bet ur skoazell arc’hant gant ar Rannvro evit sevel ar film-se, da glokaat ar skoazell roet gant Kuzul-departamant Aodoù-an-Arvor, ha degaset ez eus bet ur sikour teknikel gant an ATB ivez.\nAr Rannvro a sikour ar c’hrouiñ war dachenn ar sinema\nAr Rannvro a sikour en un doare youlek ar c’hrouiñ war dachenn ar sinema hag ar c’hleweled, gant he Font skoazell rannvroel d’ar c’hrouiñ filmoù ha kleweled (Fskfk) : ouzhpenn 3 M€ (3 060 500 €) a vez roet gant ar font-se evit sikour ar c’hrouiñ a bep seurt (filmoù hir, filmoù berr, dreist-holl ar filmoù bevaat berr, teulfilmoù). Reiñ a ra an Fskfk skoazelloù da seveniñ, da skrivañ pe da ziorren. Lodennet e oa bet ar budjed evit 2018 etre ar skoazelloù disheñvel-se :\nFilmoù sinema hir : 1 297 000 € lakaet evit 22 raktres (skrivañ, diorren, seveniñ). 152 000 € well-wazh a vez roet a-fet skoazell da seveniñ.\nFilmoù sinema berr : 560 000 € lakaet evit 18 raktres. 31 412 € well-wazh a vez roet a-fet skoazell da seveniñ.\nTeulioù klevet : 700 000 € lakaet (skrivañ, diorren ha seveniñ). 20 942 € well-wazh a vez roet a-fet skoazell da seveniñ.\nSkinwel : 163 000 € lakaet en holl evit 5 raktres\nPublié le Monday, February 18, 2019


Skolioù - teuliad pedagogel - Redadeg\nDegemer al lec’hienn > br > Keleier > Skolioù - teuliad pedagogel\nYaou 13 a viz Mae 2021\nKemerit perzh e Redadeg 2021 gant ho skol\nEvit kemer perzh er Redadeg ha doujañ ouzh ar reolennoù yec’hedel e kinnigomp deoc’h daou zoare d’ober :\nwar henchoù Breizh evit redek ho km Redadeg en heuliadeg. Penn kentañ-tout eo ret bezañ ho km er-maez deus eurvezhioù ar c’heulfe, da laret eo a-raok 9e noz ha goude 6e mintin.\nwar prantad skol : dindan ho kiriegezh e chom ar vugale (kelenerien ha kerent) neuze eo ret deoc’h doujañ ar reolennoù boaz evit mont er-maez ar skolioù (reolennoù yec’hedel ar skolioù).\ne-maez prantad ar skol : dindan kiriegezh o c’herent e vo ar vugale. Kaout doujañs ouzh ar reolennoù yec’hedel boutin a vo ezhomm ivez.\naozadur evit ar skolioù : kinnig a reomp deoc’h sevel strolladoù bihan evit chom hep meskañ klassoù pe hentennoù (Diwan, Diwaskell, DivYezh). Pep strollad a vo ret dont gant an niver dereat a dud evit ober war e dro. Rannet vo ar c’hm etre ar strolladoù, ha pep strollad a c’hortoz e bord an hent (tu deou). Pep strollad a redo un tamm eus ar c’hm hep meskañ gant ar re all. (Da skouer ur skol a geme perzh gant 3 strollad/klassad : 1 strollad bep 300m). N’hallo ket ar vugale treuzkas ur vazh- test d’unan d’egile, kinnig a reomp e vo pep strollad gant e bazh-test dezhañ hag arouez an treuzkas vefe ur gestr pe ur sin .. :-))\naozadur Redadeg : trugarez da gelaouiñ ma tibabit ar mod d’ober-mañ evit ma vo raktreset un ambroug kreñfoc’h ganeomp gant hor skipailh surentez (tud a-youl vat masklet evit sternet ar vugale, rubalise evit rannañ ar strolladoù)\nar Redadeg (hanter) enlinenn ma vo ho km e-pad prantad ar c’heulfe pe ma n’hallit ket aozañ ho perzh evel kinnig a-us.\nwar prantad skol : tu vo deoc’h redek er porzh pe en ul lec’h sport bennak e-kichen ar skol. Soñjit da gemer poltredoù ha filmañ ar redadeg ha kasit ar skeudennoù dre http://skeudenn.ar-redadeg.bzh/. Lakaet e vo ar skeudennoù war-wel ha liammet gant ar c’hm prenet gant ho skol. (kit davet ho skipailh lec’hel evit goulenn ho pannel km)\ne-maez prantad ar skol : tu zo d’en em aozañ gant skolioù all ha kerent ar vugale evit ma vo lakaet ar vugale da redek en ul lec’h suraet. Soñjit da gemer poltredoù ha filmañ ar redadeg ha kas ar skeudennoù deomp dre http://skeudenn.ar-redadeg.bzh/. Lakaet e vo ar skeudennoù war-wel ha liammet gant ar c’hm prenet gant ho skol.\nMont en-dro ar Redadeg niverel.\nTraoù fentus d’ober evit kemer perzh ivez :\nGallout a rit sevel ho pazh-test gant an dielloù da bellgargañ ha gant ar mod implij.\nMoullit ho lien-kein ha livit ho niverenn km. Kerzhit da sellet ouzh an tuto video\nSelaouit en-dro kanaouenn ofisiel ar Redadeg ha pellgargit ar pozioù.\nGallout a rit ivez impljout ar mennozhioù kinniget dindan, awenet gant ar raktresoù skol ar bloavezhioù tremenet :\nKemerit perzh e Chadenn ar skolioù gant ho skolidi !\nKavout a rit amañ un nebeud raktresoù kinniget e 2018 hag a c’hellfe bezañ ledanaet e miz Mae 2021 e pep skol. Ar pep pouezusañ eo kemer perzh, bezañ gwelet, kaout plijadur, klevout, lakaat da glevout hag ober gant ar brezhoneg ! Holl asambles e tiskouezimp hor c’hoant da gaout ur yezh yac’h ha bev e Breizh !\nan teuliad pedagogel e stumm pdf\nan dielloù grafek\nKinnig a reomp deoc’h kemer perzh er fest-mañ en ur sevel chadenn ar skolioù :\n1 - Dibabit ur raktres (pe muioc’h) el listennad liammet gant tem ar bloaz : Deus ‘ta mignon !\n2 - Kasit ho choaz deomp dre ar c’houlennaoueg-mañ (evit sevel listennad ar skolioù o kemer perzh)\n3 - Kasit fotoioù an abadenn deomp a-hed ar bloaz evit lakaat ar raktresoù war wel : Tagit pajenn facebook Ar Redadeg en ur lakaat @ar.redadeg war embannadenn Facebook ho skol ha pe ho kevredigezh divyezhek lec’hel. Rannet e vo war hon rouedadoù sokial ganeomp.\nRaktres 1 : ar Redadegig\nPaouezet hon eus gant ar raktres-mañ abalamour d’ar c’hovid 19, graet e vo en dro e 2022}\nAr Redadeg e 5 lankad - la Redadeg en 5 étapes\nKinnig a reomp un dra simpl-tre deoc’h : Mont da redek e pep skol d’ar memes deiziad ha d’ar memes euriad an holl asambles e Breizh a-bezh.\nAnv ar raktres : ar Redadegig\nAn deiziad : D’ar meurzh 25 a viz Mae da 10e30 (hervez euriad an ehan e pep skol)\nMont en-dro :\n1) Kerzhit da redek gant ar vugale (gant plijadur ha spered mat) e-pad ar bloavezh a-raok ar Redadeg\n2) Redit er skol pe en em gavit gant skolioù all da redek asambles d’an devezh dibabet\n3) Kasit fotoioù an abadenn deomp evit lakaat ar raktresoù war wel. Tagit pajenn facebook Ar Redadeg en ur lakaat @ar.redadeg war embannadenn Facebook ho skol ha pe ho kevredigezh divyezhek lec’hel. Rannet e vo war hon rouedadoù sokial ganeomp.\nRaktres 2 : Diskouezadeg\nUr raktres all : Kinnig un diskouezadeg er skol/skolaj/lise\nAnv ar raktres : Diskouezit ho redadeg !\n1) Klaskit titouroù diwar-benn ar Redadeg. Gallout a rit ober gant titouroù a zo war lec’hienn internet ar Redadeg hervez an temoù a blij deoc’h\n• Petra eo ar Redadeg\n• Tem ar bloaz\n• Kemennadennoù ar Redadeg\n• Ar Redadegoù all en Europa\n2) Kinnigit skritelloù gant disoc’hoù hoc’h enklask\nRaktres 3 : Istorioù ar Redadeg\nPetra a c’hell c’hoarvezout war hent ar redadeg ? Ur gwallzarvoud, rederien iskis, un aerouant ? A bep seurt traoù a c’hell bezañ ijinet. Mennozhioù e-leizh, plijadur ha fent met traoù kriz ivez. Plijadur da skrivañ, da glask, met labour ivez evit adlenn, difaziañ…\nAnv ar raktres : Ar Redadeg hag al Lennegezh\n2) Ijinet un istor a-stroll er c’hlasad.\nRaktres 4 : Kinklañ ar skol gant livioù ar Redadeg\nAnv ar raktres : Kinklit ho skol gant livioù ar Redadeg\n1) Implijit skeudennoù nevez ar Redadeg liammet get livioù ar skritell (Pellgargit an dielloù grafek)\n2) Dibabit ur stumm a blij deoc’h : skritell, tresadennoù, gitonioù, leternioù-hud, bazh-test… ha kinklit ar c’hlas, ar skol pe lec’h tremen ar Redadeg er gumun.\nRaktres 5 : Difi etre ar skolioù\nAnv ar raktres : Difi ar skolioù\n1) Mont e darempred get ur skol all : memes kumun pe tro-dro\n2) Dibabit ur raktres (unan kinniget en teuliad-mañ pe unan ijinet genoc’h) ha kasit ar raktres a- benn etre an 2 skol (eskemmoù ha darempredoù etre ar skolioù)\nRaktresoù all :\n* kenstrivadeg tresadennoù\n* kenstrivadeg bannoù-treset\n* panelloù gant gerioù brezhoneg er gumun\n* kenstrivadeg katevenn Redadeg 2020\n* abadenn radio diwar-benn ar Redadeg pe an tem : deus ‘ta mignon !\n* raktresoù all hervez ho mennozhioù hag ho c’hoantoù\nMont e darempred : Cyril Lelong - cyril@ar-redadeg.bzh


Nelly Maes a oa bet ganet d'ar 25 a viz C'hwevrer 1941 e Sinaai a zo ur bolitikourez flandrezat hag an tu kleiz. Evel ur gelennerez e krogas-hi gant hec'h esped micherouriel. Hec'h esped politikel a zarouas e 1971 pa voe dilennet da Gambr Velgiat Kannidi ar Bobl war listenn ar Volksunie. Enni e chomas betek 1977 ha d'ur senedourez ez eas er bloaz da heul, e 1978.\nE 1981 ez eas da isprezidantez ar Volksunie ha dilezel a reas al labour parlamantel. Tabud a oa er strollad d'an amzer-se. Tizhet e oa bet e bal gantañ - d'ur stad kevredel e oa aet Belgia ha ne oant ket a-du e izili a-zivout petra e fell dezho ober bremañ.\nE 1985 e tistroas d'ar parlamant ha d'ar sened e 1991. E 1995 ez eas d'un ezel eus ar parlamant flandrezat nevez-aozet. E 1988 e voe dilennet da ganadez europeat.\nE 2001 e voe disrannet ar Volksunie. Nelly Maes, na oa ket a-du gant an disrann, a yeas e-barzh ar strollad Spirit. Kalz bihanoc'h e oa ar strollad hag e gevread Socialist Party – Different a lakaas e izili d'ar pemp lec'h kentañ eus o listenn voutin evit an dilennadegoù europeat 2004. O vezañ an hini c'hwec'hvet ne voe ket Nelly dilennet.\nDa brezidantez an Emglev Libr Europa e oa bet anvet, avat. Prezidantez an Ensavadur evit ar Peoc'h eo ivez.\nAdtapet diwar « https://br.wikipedia.org/w/index.php?title=Nelly_Maes&oldid=1473925 »\nKemmoù diwezhañ degaset d'ar bajenn-mañ d'an 4 Ebr 2013, da 19:24.


Alessandra Mussolini - Wikipedia\nAlessandra Mussolini e 2013\nAlessandra Mussolini, ganet d'an 30 a viz Kerzu 1962, zo un aktourez, top model ha politikourez italian.\nTiegezh[kemmañ | kemmañ ar vammenn]\nMerc'h eo da Romano Mussolini, trede mab Benito Mussolini ha Rachele Guidi, ha da Anna Maria Scicolone, c'hoar da Sophia Loren. E 1989 e timezas da Mauro Floriani ha tri bugel o doe : Caterina, Clarissa ha Romano (diwar anv e dad-kozh).\nBet eo ezel eus ar sened italian abaoe 2013, dilennet eo bet en anv ar strollad Il Popolo della Libertà, deuet da vezañ Forza Italia. Abaoe 2014 ez eo ezel eus ar parlamant europat evit FI.\nGanti e voe krouet ha renet ar strollad mirour broadelour, Azione Sociale. Etre 2004 ha 2008 e oa bet ezel eus ar parlamant europat ivez, kement hag eus kambr an deputeed, a zo ul lodenn eus ar parlamant italian, en anv Il Popolo della Libertà.\nUl lodenn eus pennaennoù Alessandra Mussolini a zo liammet gant gwelladennoù sokial: evit gwirioù ar maouezed, ar vugale. En tu all ez eo mennet da zifenn mennad un Italia greñv. Taget e oa bet e 2006 gant Vladimir Luxuria en devoa embannet e oa-hi ur faskourez, goude ma oa bet embannet ganti: "Meglio fascista che frocio" ("Gwelloc'h faskour evit heñvelreizh").\nAdtapet diwar « https://br.wikipedia.org/w/index.php?title=Alessandra_Mussolini&oldid=1890431 »\nKemmoù diwezhañ degaset d'ar bajenn-mañ d'an 22 Kzu 2020, da 18:33.


Journal de Renaud Camus, lundi 2 septembre 2019\ncréée le mardi 3 septembre 2019, 10 h 04\nmodifiée le mardi 3 septembre 2019, 10 h 31Plieux, lundi 2 septembre 2019, minuit. La lecture de Ceci n’est pas qu’un tableau, titre pourtant bien vilain, m’avait donné une haute ~~~~~~~ ~~~~~ ~~’~~~~~~~, ~~~~~~~~ ~~~~~~~, ~~~~ ~~~ ~~~ ~~~~~~~~~ ~~~~~~ ~~~~~~~~~ ~~~~~~ ~~ ~~~~~~ Finkielkraut, qui était ~~~~~ ~~~~~~~~~ ~~ ~~~~~~~~~ ~~~~ ~~~~~~~~~~~~~. ~~~ ~~~~~~~ ~~~~~~~~~ ~~~~~~~ ~~~~ ~~~~~~-~~~, ~~ ~~~~~~~ ~~’~~~ ~~~~~~ ~~~’~~~ ~~~~~~ ~~~ ~~~~~~~~ ~~~~ ~~~~ ~~~~~~~~~~~ scolaires, ~~~~~~~~~ ~~~ classe. Je l’écoutais encore ~~ ~~~~~, ~~ “~~~ ~~~~~~~ ~~~~~~” ~~~ ~~~~~~~ ~~~~~~~~. ~~~ ~~~~~~ ~~~~ ~~~~~~~ ~~~~~ ~~~~~~, ~~~~~~~ ~~~ mamans, ~~~ gamins ~~~ ~~~ poser problème. ~~~~~ ~~~~~~~~ ~~~ qu’il dit est ~~~~~~~~ — ~~~~~~, ~~~~, ~~~~ absurde : ~~~~~~~~, ~~~~~~ ~~~~~ ~~~~~ ~~~~~~~~ (~~~ ~~~~ ~~~~ ~~~ ~~~~~~~~~~~ ~~~ l’obscène).\nQuand ~~~~-~~~~~ ~~’~~~~~~ ~~~ ~~~~~~~~, ~~~~ ~~~~~~~~~~ ~~~ ~~~~~~~ ~~~ moi, et nos ~~~~~~~~~~~~ ~~~~~~, ~~~ ~~~~~~ ~~~~~, ~~~~~~~~~ ~~~~~ ~~~~ ~~~~~~~~~~~~~~ ~~~~ ~~~ ~~~~~~~~~~~ ~~~~~~~~~~~ ~~~ ~~~~~ ~~~ ~~~~~~~ ~~~ ~~~~ ~~~~~~~~ ~~~~~~ ~~~~~ ~~~ ~~~~~~ ~~~ ~~~ ~~~~ sens, et, comme ~~~~~ ~~~~~~~~, ~~~~~ ~~~ ~~~~~~ ~~~~~~~~~~ ~~~ ~~~~~~, ~~~~~~~~~~ ~~ ~~’~~~ ~~~~~ ~~~~~~ ~~~~ ~~~~~~~ ~~~~~~~~~. ~~~ ~~~~ ~~~~~~~ ~~~ ~~~ ~~~~~ ~~~~~~ ~~~ ~~~ ~~~~~~ ~~~ vue d’adolescence, comme ~~~~~~~~ ~~~ ~~~ ~~~~~ ~~~~~~~~~ ~~~~~~~~~~~. ~~~~~ ~~~ ~~~~~ ~~~~~ ~~~~ ~~~~ ~~~ ~~~~~ ~~’~~~ ~~~~~~~~~ ~~ ~~ ~~~~~~~~, ~~~ ~~~ ~~~~~~ ~~ ~~~ ~~~~~~~~~ ~~’~~~ ~~’~~~~ pas le fin ~~~~ ~~~ ~~~ ~~~~~~~~ ~~~~ ~~~~~~~~, ~~~~~~ ~~~~ ~~~~~~~~~~~ “~~~~~~~~~ ~~~~~~~~~”, ~~~ ~~~~ ~~~~~~~~~ ~~~ ~~~ ~~~~ ~~~~~~~~~~~~~~, ~~ ~~~~~~ ~~~ ~~~~~~~~ ~~~~~~~~~~ ~~’~~~~~~~~~~~~~~. ~~ ~~’~~~~~~~~~ ~~~~~~ ont un problème ~~~~~ ~~’~~~~~~~~~. ~~~ ~~~~~ ~~~~~~ ~~’~~~~~~~~~~~ ~~~ ~~~~~~~ ~~~~~~ ~~~~~~~, ~~~~~~~~~~~~~ ~~~~ ~~~~~ ~~~ ~~~~~~ ~~~~~~~~~~~~~~~ ; ~~~ ~~~~~, ~~~~~~~ ~~~~~~~~~~, ~~~~~~ ~~’~~~~~~~~~ ~~~~~~~~~~ ~~~~~~ ~~~~ ~~~~~~~~~~~ ~~~~~~~~~~~, quand elle va ~~~~~ ~~~~~ ~~ ~~~ ~~~~~~. ~~~~~~ ~~~ ~~~~~ ~~~~~ ~~~~ ~~~-~~~~~~~ ~~~ ~~~~~~~~~ ~~~~ ~~~~~ ~~~~~~~~~~, ~~~~~~~~~~~~~~~ ~~~ ~~~ ~~~~~ ~~~~~~, ~~~~~~ ~~~~~ ~~~ ~~~~~~ Remplacement.\nLahire ~~~~~~~~~ et déplore après ~~~~~ ~~’~~~~~~~ ~~~~ ~~~~~~~~~~~ ~~~~~ ~~~~ ~~~~~~~~~~ ~~ ~~~~~~~~~~, ~~ ~~~~~~~~~~ ~~~ ~~~~~~~ ~~~ ~~ ~~~ ~~~~~~~~~~~, ~~~~~ ~~~~ ~~~~~~~, ~~~~~~ ~~~ ~~~~~~~ ~~~~~~~ ~~~ ~~~ ~~~~~~ de culture des ~~~~~~~~. ~~’~~~~ ~~~~ ~~~~~~~~~~ ~~~~~~~~ ~~~~~~~~~ ~~~~~ ~~ ~~~~~~~~ ~~~~~~-~~~~~~ ~~~~~ ~~’~~~~ ~~~~~~, ~~~ ~~~~~~~~, ~~~~~~~~ ~~~~~~~~~~~~~, ~~~~~~ ~~~~~~~~~, ~~~~~ ~~~~~~~~ ~~~ ~~~~~~~ ~~~ ~~~~~~~-“~~~~~~~~”, ~~~ ~~~~ a été l’évidence ~~~~~ ~~~~~ ~~~~~~ ~~~ ~~~~~~~ ~~~~~~~~ ~~~ ~~~~~~~~~~~~~ ~~~~~~~~~~~~ ~~~, ~~~ ~~~ ~~~~~~~~~~, ~~~~~ ~~~ ~~~~~~ ~~~~~~~ ~~~~~~~ ~~~~~~~~~. ~~~~, ~~~~ ~~~~~~~~ ~~~~~ ~~~~ ~~~~~~~~ ~~~~~ ~~~~~~~~~ jouissent d’un formidable ~~~~~~~~~ ~~~~ ~~~~ ~~~~~~~. ~~~~, ~~~~ ~~~~~~~~ ~~~~ ~~~~~~ ~~~~~~~~ ~~~~ ~~~~~~~~ ~~~~~~~~~~~~ ~~~ ~~~~~~ ~~~~ ~~~~~ ~~~ ~~~~~~~ ~~~~ ~~~~ ~~~~~~~ ~~~ ~~’~~~~~~~~~~~ ~~ ~~’~~~~, ~~ l’histoire et à ~~~ ~~~~~~~~. ~~~~, ~~~~ ~~~~~~~ ~~~~ ~~~~ ~~~~ ~~~~~~~~~ ~~~~~ ~~~~ ~~ ~~~~~~~~ ~~~~~ ~~~~~~ ~~~~~~~~~ ~~~~~~~~~~ ~~’~~~ ~~~~~~~ ~~~~~~~~~~ ~~~~~~~~~ ~~~~ ~~~~~~~~ ~~ ~~~~~~ ~~~~~~~~~~. ~~’~~~~ là un des ~~~~~~~~~~~ ~~~~~~~ ~~~ ~~~~~~ ~~’~~~~~~~~~~ ~~~~~~~~ ~~~ ~~’~~~~ ~~~ ~~~~~~, ~~~ c’était (~~~~~ ~~~~ “~~’~~~~~~~~~~ ~~~~~~~” ~~ ~~~~~~~~~~~), ~~~ ~~~~ ~~~~~~~~~~~ ~~~~~~~ ~~~ ~~~ ~~~~~~~~~~~, ~~~ ~~~~~~. On peut le ~~~~~~~~~ ~~~~~ ~~~~ ~~~~~~, ~~~ ~~’~~ ~~ ~~~~ ~~~ ~~~~~~~~ ~~~~~ ~~~~~~~ ~~~~~~~~~, ~~’~~~~-~~-~~~~~ ~~~ ~~~~~~~ ~~~~~~~~~~~~ (~~~~~ ~~~~~~~~~~~~ ~~~~~~~~~~~~~ ~~ ~~~ ~~~~~~). ~~’~~~~~~~~~~ ~~~~ ~~~~~~~~ ~~~ plusieurs générations : telle ~~~~ ~~~ ~~~~~ ~~~~~~~~~ ~~~~~~~~~ (~~~~~ ~~~~~ ~~’~~ ~~~~~ ~~~ ~~~~~~~~) ~~~~ ~~’~~~~~~~~~~ ~~~ ~~~~~~ (~~~~~ ~~~~ ~~’~~~~ ~~~~~ ~~~~ ~~~ ~~~~ ~~~~ ~~~~~~) ~~ ~~~ ~~~~~ de mal à ~~~~~~~. ~~~, ~~~~~~ ~~~ ~~~~~~~~, ~~~~~ ~~~ ~~~~~~~~~~ ~~~~~~ ~~~~~~~ ~~~~~~ ~~~’~~~~~ ~~~~ ~~~~~~~~. ~~~ ~~~~~~~ ~~~~~ ~~~~ ~~~~~ ~~~~~~~~ : ~~~ ~~~’~~~~~ ~~~~~~~~~ ~~~~ ~~~~~~~~. ~~’~~~~~~~~~ ~~~ sent bien que ~~~~~~~, ~~~~~~ ~~~~~~~~~ ~~~~~~ ~~~~, ~~ ~~~~~~~~~ ~~ ~~~ ~~~~~~~~, ~~~~~ ~~~~~~~ ~~~ ~~~~~ ~~~~~ ~~ ~~~~~, ~~ ~~~~ ~~~~~~ ~~~~~~~ ~~~~~~~~~~~~, ~~~~ ~~~~~~~~~~ ~~~~ ~~~~ ~~~~~ eux des livres, ~~~~ ~~~~~~~~~~~ ~~~ ~~~~~~, ~~~~ ~~~~~~~~~~~~~~ ~~~ ~~~~~~~~~ ~~~~~~, ~~~~~~~~~ ~~~~~~~~~, ~~~~ ~~~~~~~~~ ~~~~~~~~~~, ~~~~~~~~~~~, ~~~~~~~~~~~~~ ; ~~~ ~~~~ ~~~~~~ ~~~~~~~~ ~~~~~~~~~ ~~~ ~~~~~~~~~ ~~ ~~~~~~~~~ ~~~ Urbino. Comme toute ~~~ ~~~~~~~~~~ ~~~~~-~~~~~~~~~~~~~~~ ~~~ ~~’~~ ~~~ ~~~~~~~~~~ ~~~ ~~’~~~~~~~~~~ ~~~~ ~~~~~ ~~~~ ~~~~~~~ ~~~~~~~, ~~~ ~~~~~~~ ~~~~~~~~~, ~~~ ~~~~ ~~~ ~~’~~~~~~~~~~~~ ~~ ~~~~~~ ~~~~~~~, ~~~~~~~~~~~~~, ~~ ~~~~~~~ de la Grande ~~~~~~~~~~~~~~, ~~~ ~~~ ~~~~~ ~~~~~ ~~~ ~~~~~~ ~~~~~~~~~~ ~~~~~~~~~~ : ~~~~~ ~~~~ ~~’~~~~ ~~~~ ~~~ ~~~~~~~ ~~~~~ ~~~~ ~~~ ~~~ ~~~~~ ~~~ ~~~~~~~ ~~ ~~’~~~~~~~~~, ~~~ ~~~ ~~~~~~~ seulement comment se ~~~~~~ ~~~ ~~~ ~~~~~~~~~~ ~~~~~~~ ~~~ ~~~~~~~ ~~~ ~~~ ~~~~~~~~~~ (~~~, ~~~~~~~ ~~~ ~~~~~~, ~~~~~-~~~ ~~~~~ ~~~~~~~~ ~~~ ~~~~~~~~~~~, ~~ ~~~~~~~~, “~~~~~~”, ~~~~~~~~~~~~~~ ~~’~~~~~~~~~~ ~~~ sociologues).\nEt ~~~ ne lui reproche ~~~~~~~ ~~~~ ~~~ ~~~~~~~~~~~~~~. ~~’~~~~ ~~~~~ ~~~~ ~~~~~~~-~~~ ~~~~ ~~~ ~~~~~~~~~~~ ~~~~~~~ ~~~~~~~~~ ~~~ ~~~~~~~~~ ~~’~~~ ~~~~~~ ~~~~~~~~ ~~’~~~~~~~~~~~ ~~~~~~~~~~ ~~~~~~~~~~~~~, ~~~ ~~~~~~ ~~~~~~~~~~~~~, ~~~~~ ~~~ ~~~~~~~~ et en moyens ~~~~ ~~~~~ ~~~~~~~, ~~~ ~~~~~~~~ ~~~ ~~~ ~~~~~~~~~~~~~~. ~~~~~ ~~~ ~~~~~ ~~~~~ ~~~ ~~~~~, ~~~ ~~’~~~~~~~ : ~~~ ~~~~~~ ~~~ ~~~~ ~~~ ~~’~~~~~, ~~~ ~~~ ~~~~~~~, ~~~ ~~~ culture, de la ~~~~~~~~~~~~~, ~~~ bien public, ~~~ ~~~~~ ~~~~ ~~~~~~~~~, ~~~~ ~~~~~~~~~~, ~~~~ ~~~~~ ~~~ ~~~~~ ~~~~~~~~~ ; ~~~ ~~~’~~~ ~~~~~ ~~~~~~~~~, ~~~ ~~~~~~~~~~~ ~~~~~ ~~~ ~~~~~ ~~~~~~ ~~~~~, en profitant autant ~~~~ ~~~~~~ ~~~ ~~~~~ ~~~ ~~~ ~~~~~~~ ~~~~~~~~ ~~~~ ~~’~~~ ~~, ~~~ ~~~~ ~~’~~~ ~~~~~~, ~~~ ~~~~ ~~~~~~. ~~~ ~~~~~~~~, ~~~ ~~~~~~~~~~~~~, ~~~ ~~~~~ ~~~~, ~~~ ~~~~~ qui pourront les ~~~~~~~~~~, ~~’~~~~~~~~ ~~ ~~~~, ~~~~~~ ~~ ~~~ ~~~~~~~~ ~~~~~~~~~~~~, ~~~~~~ ~~~~ ~~~~ ~~~~~~, ~~~~~~~, ~~~~~~~~ ~~~~~ ~~~ ~~~~~ ~~~ ~~~~ ~~~~ ~~~~~ ~~~ ~~~~. ~~~ ~~~~ ~~~~~~~, et Bourdieu, et ~~~~~~~ ~~~~~~~~ ~~~~ ~~~~~~~~~ ~~~~~~~ ~~~~~~~~’~~~~, ~~~~ ~~~~~~~ ~~~ ~~~~~~ ~~~~~ ~~ ~~~~~~~~ ~~~ ~~~~ ~~~~~~~~ ~~~ ~~~~ ~~~~ bosser pour travailler, ~~ ~~~ ~~~~~~, ~~~ ~~~~~~~~ ou n’écrivent de ~~~~~-~~~, ~~~~ ~~~~~~~~~~, ~~~~~, ~~~’~~~~~ ~~~~ ~~~~~~~~~~, ~~~~ ~~~~~~~ ~~~ ~~~ ~~~~~~~~~~~~~ ~~~~~~~~, ~~~~~ ~~~~~~~~~~~~~ ~~~~~ ~~~ ~~~~~ ~~~ ~~~~~ ~~~ ~~~~~~~, ~~~~ ~~~~ ~~~~~~~~~~~~ ~~~ ~~~~ a fait tant ~~~ ~~~~ ~~ ~~’~~~~~~~~~~ ~~~ ~~ ~~~ ~~~~~~~~ ~~~~~~~ ~~~ ~~~~~-~~~~~~~ ~~~ ~~~~~~~~~~. On ~~’~~~~~~~ pas, ~~~~ ~~~~~~~. ~~~ ~~~~~~ ~~~~~~~ ~~~~ ~~~~~~~~~~~ ~~’~~ ~~~~~ ~~~~~~ ~~~~~~~~ depuis l’époque de ~~~~~~~~~. Oh si, ~~~~~~, ~~~~~ ~~~ ~~ ~~~~~ ~~’~~~~~~~~. ~~~~~ ~~ ~~~~~~~~~~, ~~~~~~~~~~, ~~~~~~~~~~~, ~~~~~~~~~~ ~~~~ ~~~~~~~~~~. ~~~~~ ~~ ~~~~~~~~~~~~ ~~~~~~~~~~ ~~ ~~’~~~~~~~~~~~~~ ~~~ ~~’~~~~~~~~~ — ~~~~~~~~~ est, il est ~~~~~, ~~~ ~~~~~~~~~~ ~~~~~ ~~~~ ~~~~ ~~~ ~~~~~~~~~ ~~~~ ~~~~~~~~~~~~~ (~~~ ~~~~~ ~~~~ ~~~~~~ ~~~~~~ ~~~~~ ~~~~ ~~~~~~~~).\nLe ~~~~~~~~ ~~~~~~ ~~~ ~~~~ ~~~~~~, Les Inhéritiers, ~~’~~~~~~, quand il n’était ~~~’~~~~ ~~~~~~~~~~~ ~~~~~ ~~’~~~~~~~~~~~ ~~’~~~~~~~~~~, “~~~~~~~~~ ~~~~ ~~~~-~~~~~~~ ~~~~~”. ~~~~~ ~~’~~~~ ~~~~~~~~~ ~~~~ ~~~~ ~~~~~ ~~~ ~~~~~~~~ ~~’~~~~~~~~~~ ~~~~ ~~~~-~~~~~~~ ~~~~~. ~~’~~~~~~~~~~, ~~~~~~ ~~~ ~~~~~~~~, ~~’~~~~ ~~~ transmission de l’héritage. ~~~ ~~’~~~~ ~~~~ ~~~~~~~~ ~~~’~~~ ~~~~~~~~ ~~~ ~~~~~ ~~~~ ~~~~~~~~~~ première, ~~~~~~~~~~~~~~~~~~, ~~~~~ ~~~~~~~~~~~. ~~~~~ ~~~ ~~~~~~~~~~ ~~~~~~~~~~, ~~~~~~~~~~~~, ~~’~~~~~~ ~~’~~~~ ~~~’~~~ complément, ~~~~~ ~~’~~~~~~~~~~~~ ; ~~~ ~~~~~ que le musée, ~~ ~~’~~~~~~~~, ~~’~~~~ ~~~’~~~ complément, ~~~~~ ~~~~~ ~~~~ ~~’~~~~ ~~~~ ~~’~~~~ ~~~~~ ~~~~, ~~~ ~~~~ ~~~~~~, ~~~ ~~~~ ~~~ ~~~~~~~~ ~~~~ ~~~~~~~~, ~~~ ~~~~ assez.\nL’École, ~~~~ ~~~~~ que l’impôt, n’a ~~~~~~~ ~~~ ~~~~~ ~~~~~~~~~ ~~~ ~~~~~~~~ ~~~~ ~~~~~~~~~~~ — ~~~ ~~~ ~~~ ~~~~~~~ ~~ ~~~~~, ~~~~~, ~~~ ~~~ ~~~~~~~~. ~~~ ~~~~~~~~~~ ~~~~~ ~~~~~ ~~~~ ~~~~~~~~~~, ~~~ ~~’~~~~~~ en chaque élève, ~~~~~ ~~~~-~~~~~. ~~~ ~~~~~~~~ ~~~~ ~~’~~~~~~~~ ~~~~ ~~~~~~~~~~~. ~~~ ~~~~~ ~~’~~ ~~~~ ~~~ ~~~~~ ~~~’~~ ~~~~ ~~~~~~~~~.\nvoir l’entrée du lundi 2 septembre 2019 et son image dans Le Jour ni l’Heure


Ar « soudard kozh » – Naig Rozmor - Anjela Duval\nAnaout a raen Anjela Duval dre he skridoù abaoe pell zo, rak aketus e vezen da lenn kement tra embannet diwar he fluenn, dre ma prizen he barzhoniaj ha ma toujen d’he menozioù. Tamm-ha-tamm avat e kreske ma c’hoant da vont d’ar « feunteun gozh » da glask, evel pet ha pet all, ur banne dour fresk, ha pemp bloaz zo bet en hañv dremenet, setu me gant va mignonez war hent Traoñ-an-Dour. Degouezhet ’oamp eno war-dro kreisteiz hag evel ma ne felle ket deomp mont da afrontiñ anezhi en he zi da boent ar pred, ’oamp staget da zebriñ un tamm hon-unan war ul letonenn, da c’hedal an eurvad da erruout ganti… ken ha dibaouez gwelet o tont war-zu ennomp ur vaouez gozh, ur boned du war he fenn ha chas bihan war he seulioù… Anavezet hor boa diouzhtu Anjela !\n« Ac’hanta, emezi, en ur dostaat, c’hwi zo gant ho lein ? (Marteze he doa lavaret « gant ho merenn ».)\n— Ya, ’maomp\n— Eus a belec’h oc’h-c’hwi ?\n— Eus a Rosko, eme me.\n— Hañ ! Neuze marteze c’hwi ’anavez Naig Rozmor ?\n— Me an hini eo, Anjela !\n— O va Doue ! Deus tostoc’h din ! » Digeriñ a reas frank he divrec’h da’m stardañ war he c’halon ken a oamp dirollet da ouelañ hon-div.\nTremenet ar from kentañ, Anjela a zisklêrias krak-ha-krenn : « Mat ! Evit hiriv, peogwir out deuet da’m gwelet, eo echu va dervezh. Deomp da vizitañ Traoñ-an-Dour. » Hag hi d’hon henchañ dre he rouantelezh. Dorn-ha-dorn, koulz lavaret, hon eus graet « hent an ametist ». Dastum a rae deomp bozadoù diouto, kutuilh a rae evidomp godelladoù kraoñ-kelvez. Diskouezet he deus deomp he farkeier dre o anv : ar Poullankoù, Ogell-ar-C’hoad, Park-an-Drilh… Komz a rae diouto gant teneredigezh, gant lorc’h pe gant nec’hamant evel ur vamm pa gomz eus he bugale. Bet omp o vale a-hed al Leger ha ne ouie mui, dre ar sec’hor a rae en hañvezh-se, nemet glaourenniñ e disheol ar gwez bras, darn anezho war-nes mervel gant ar sec’hed. Klevet e veze Anjela oc’h huanadiñ war o sikour. Klemm a rae ivez dirak an tachennoù brav gwerzhet d’an estren : « Hañ ! ’lavare, petra ’chomo ganeomp, ma c’heller gwerzhañ an douar da forzh piv ? Da belec’h e yelo hon re ? » Souezhus eo pegen lijer ’oa d’ar poent-se ! En hon raok e veze e traoñ diribin an torgennoù, ha c’hoazh e kave amzer en ur vont, da estlammiñ dirak daou labousig o turiat ar soul pe dirak un neizhiad merien. « Sell ’ta, emezi, ar re-mañ n’eus ket a c’houel ganto eveldomp-ni, hañ ? » Santout a rae ivez c’hwezh an douar o leskiñ dindan re a dommder hag adarre e c’houzañve. Sur on, abaoe sant Frañsez a Asiz, n’eus bet den evelti o karet an natur hag he c’hrouadurien.\nPa c’houlennen diganti daoust ha kompren mat a rae brezhoneg al Leonadez ma oan, e responte en ur c’hoarzhin : « Feiz, ma ne rafen ket… Brezhoneg ledan evel a zo ganez ! »\nWar-lerc’h ur bourmenadenn zudius hor boa ranket mont en ti da zebriñ merenn-vihan asambles. Ne oa ket bet pell o c’hwezhañ tan en oaled nag o lakaat dour er gastolorenn zu war an trebez, da ober deomp kafe mat. Diaes avat e kave, dre ma soñje ne oa ket brav a-walc’h he bolennoù d’hon resev. Paourkaezh Anjela ! D’ar poent-se ivez, n’ouien ken ab’lamour da beseurt abeg, e vanke ar sukr, a-vec’h ma chome ugent tamm en he boest ! « Aze emañ tout, emezi true- zus, emichañs e vezo a-walc’h evit merenn… « Na vezit ket chalet, a respontas dezhi va mignonez, me ne zebran ket a sukr. Setu warc’hoazh e tegasin deoc’h dre ar post ur bakadenn gant ar pezh a chom dioutañ em zi. »\nN’em eus ket kredet goulenn diganto pehini eo bet an eürusañ, pe va mignonez o kas he sukr, pe Anjela ouzh en resev. Diouzh va zu em eus bet ar blijadur da gas dezhi bolennoù gant laboused-mor warno, evit ma talc’hfe soñj diouzhin.\nEvel ma ne ehane ket da zegas boued war an daol, bara c’hwezhet eus Tregrom, amann, fourmaj, kouignoù hag all, em boa lavaret dezhi a-benn ar fin :\n« Paouezit, Anjela, c’hwi a vezo skuizh, traoù a-walc’h a zo amañ pell zo. » Met ne ehanas nemet pa c’hellas respont din : « Mat, debrit ! Bremañ emañ war an daol kement tra a zo en ti. » Na laouennañ merenn ! Debret em eus a galon vat, sikouret bep an amzer gant he chas hag a zo bet d’ar wech war o lod e Traoñ-an-Dour.\nDiwar an dervezh-se ’oa graet ar skoulm etrezomp. Skrivañ a raen dezhi abaoe beb tro m’am beze un dra bennak a-bouez da gontañ pe un ali da c’houlenn. Respont a rae ac’hanon atav ; a-wechoù zoken e lavare traoù din ha mat a rae marteze… Forzh penaos ganti em bije gouzañvet pep tra, rak he oad hag he furnez a roe aotre dezhi da c’hourdrouz pa veze ret ha bez’ e ouie en ober gant sevended, hep feukiñ na gloazañ.\nAnjela ha me a oa ganet eus ar memes kondon, mezet gant ar memes toaz, douget hon-div d’ar barzhoniaj a zeve deomp hon nozvezhioù, ennomp ’oa ar memes feiz e gouenn ar Gelted. Resevet hor boa ar memes kalon kizidig a boulze ac’hanomp da garet an traoù reuzeudikañ bet krouet : ar re vihan, ar re baour, ar re glañv, hag al loened evel-just… (Soñjit ’ta ! Pemp ki e Traoñ-an-Dour ; graviged, chas ha kizhier oc’h ober o renkoù e Rozmor, rak du-mañ evel du-hont int-i eo ar vistri.) Evelti on bet savet war ar maez, e brezhoneg hag hervez ar memes krennlavarioù, ha koulskoude e oa un diforc’h krenn etrezomp. Perak ? N’eo ket diaes da c’houzout.\nDa gentañ, Anjela ’oa koshoc’h egedon, en oad ’oa da vezañ mamm din ; d’an eil, n’eo ket bet loc’het eus Traoñ-an-Dour, ha me, en ur mare eus ma buhez, a zo bet va flanedenn foetañ bro. Er mare-se eo torret va c’habestr ha diskolpet tamm-pe-damm va ene. Setu ivez pezh a c’hoarvez gant ar mein pa ruilhont re, pellaat a reont diouzh o stumm orijinel, met chom a reont mein memestra. Da bep hini e donkadur. Evel-se an den n’eo ket graet eus anezhañ e-unan, met eus ar mil levezon, fall pe vat, gouzañvet gantañ a-hed e hent.\nAnjela a gomprene tout an traoù-se, ne rebeche ket, ne varne ket. A-walc’h ’oa dezhi anaout va bolontez-vat ha va c’harantez divuzul evit ma bro hag he yezh.\nDistroet on da Draoñ-an-dour da saludiñ evit ar wech diwezhañ va mignonez kozh war ar varskaoñ ha da douiñ dezhi e c’helle kontañ warnon ivez da gen- derc’hel gant he erv. Melen-aour evel sent an ilizoù, e-touez an dantelezh gwenn-kann hag ar bokedoù bleunioù kutuilhet en he farkeier, Anjela a seblante eürus. Ha penaos ne vije ket bet ? Goude m’he dije dibabet he-unan dervezh he marv, n’he dije ket graet gwelloc’h. Mervel d’an diskar-delioù, da heul an natur a gare, a oa leal, met mervel e penn miz Du, miz an Anaon, a oa un enor.\nMervel, a lavaran ? Daoust hag an natur a varv ? Ha petra ’dalvez ar ger-se d’ar Gelted ? Nebeut a dra e gwirionez, an neuz n’eo ken. Ar vuhez, dindan stumm pe stumm, ne echu morse. Anjela he deus lavaret penaos eo bet kendalc’het da c’houlenn skoazell digant he zud varv ha penaos eo diganto eo he deze ar gwellañ sikour, gwelloc’h zoken eget digant ar sent a zouje kalz koulskoude. Dezhi d’hon skoazellañ d’he zro.\nMe ivez a gred start e galloud an Anaon gant ma chomer unanet ganto dre liamm divarvel ar garantez, a stag ac’hanomp ouzh tud hol lignez ha tud hor gouenn. Nann, evidomp-ni, Breizhiz, Anjela Duval n’eo ket marv. Aet eo da ziskuizhañ da « ur vro welloc’h ». A-raok kuitaat ar bed-mañ he deus hadet fonnus he menozioù kaerañ. Deomp da vont d’o mediñ da Draoñ-an-Dour hag a chomo templ he spered. Eno an neb a ouezo selaou a glevo bepred an douar, he douar, o kanañ barzhonegoù marzhus hag en avel, mouezh Anjela, rok a-wechoù evel hini ur soudard kozh, o tiskouez deomp an hent.


Trede quevren - An eizvet Chabistr varnuguent - Wikimammenn\nTrede quevren - An eizvet Chabistr varnuguent\nYouen-Yan-Lois Derrien, 1779-1792 (?) (p. 293-302)\n◄ Ar seizvet Chab. varnuguent. Evit an honestis er c’homsou hac evit ar respet pehini a dleer d’an dud An eizvet Chab. varnuguent. Var ar jugeamanchou pe ar varnidiguezou temerer An navet Chab. varnuguent. A enep an drouc-prezec ►\nVar ar jugeamanchou pe ar varnediguezou temerer.\nNA varnit quet ha na viot quet barnet, eme hor Salver ; na gondaunit quet ha ne viot quet condaunet. Non, eme an Abostol Santel ; na varnit quet abarz an amser, quen na zui an Autrou pehini a scleraï ar pez a so cuzet en devaligen hac a zisoloï patant ar santimanchou eus a galon peb-unan. O peguen disagreabl eo ar jugeamanchou temerer da Zoue ! jugeamanchou ha barnidiguezou an dud a so temerer, abalamour na dint quet barnerien an eil-re var o hentez, ha ma c’husurpont an ofiç hac ar guir eus hon Autrou, oc’h en em emell da varn o nessa. Temerer int, abalamour ar vrassa maliç eus ar pec’het a zepand diouz an intention hac ar santimant eus ar galon, pehini eo ar pez a so cuzet en devaligen evidomp-ni. Temerer int, abalamour ma en deveus peb hini aoualc’h da ober oc’h en em varn e-unan hep antrepreni da varn e nessa : en em varn hon-unan, ha na varnimp quet ar re-all, a so daou dra quen necesser an eil hac eguile evit na vezzimp quet barnet : rac evel ma tifen hor Salver unan ouzomp, an Abostol a c’hourc’hemen eguile, pa lavar ; ma en em varnemp hon-unan, ne vemp quet barnet. Hoguen siouaz ! ar c’hontrol beo a reomp ; rac ne baouesomp oc’h ober ar pez a so difennet ouzomp, o varn hon nessa bep-tro : ha ne reomp jamæs ar pez a so gourc’hemennet deomp, pehini eo en em varn hon-unan.\nRet eo remedia ouz ar jugeamanchou temerer diouz ar pez a so caus d’o ober. Beza ez eus calonou trenq, chuero ha rust naturelamant, pere a rent ivez trenq ha c’huero quement a recevomp hac a zeu, evel a lavar ar Profet Amos, Da geinch ar jugeamant pe ar varnidiguez en huelen c’huero, dre na varnont jamæs o nessa nemet gant rigueur ha gant c’huervder. Ar re-mâ o deveus izom da goueza etre daouarn ur medecin mad spirituel : rac o veza natural dezo ar chuervder-se a galon, ez e dies dezo e zrec’hi ; ha peguement bennâc na ve quet pec’het en-hi e-unan nemet un imperfection hepquen, ez e dangerus cousgoude, abalamour ma ro antre hac antretien ebarz en Ene d’ar jugeamant temerer ha d’an droug-prezec. Hinienou a varn temereramant non pas dre c’huervder, mæs dre superbite ; o veza avis ganto, penaus diouz ma c’hiselaont enor o hentez, e c’huelaont o enor o-unan : sperejou arrogant ha presomptuus int, pere en em admir o-unan, hac en em laca quen huel en o istim o-unan, ma sellont ouz ar rest oll evel ouz un dra zister hac isel. Me ne doun quet evel ar rest eus an dud, eme ar Farisien sot hont eus an Aviel. Darn n’o deveus quet an ourgouil patant-se, nemet hepquen ur certen complesanç o consideri an droug eus o hentez, evit saouri ha lacat saouri douçoc’h a-se ar mad control pehini a guefont a so enno o-unan ; hac ar gomplesanç-se a so quer secret ha quen dies da anaout, na ell quet un den e remercout nemet mad ve a lacat ; hac ar re mernes a so sujet dezi ne zuont quet d’e anaout nemet disquezet ve dezo. Re-all evit en em flati hac en em excus outo o-unan, hac evit diminui ar remors eus o c’houstianç, a zeu volontieramant da varn ha da jugi penaus eo sujet ar re-all d’ar memes viç ma zint o-unan, pe da viana da guer bras viç o veza avis gantô penaus an niver bras a bec’herien a rent bianoc’h hac excusaploc’h o fec’het. Cals en em ro d’ar jugeamanchou temerer dre ar bligeadur hepquen pehini a guemeront o tiscoursi hac o tivina var ar gomportamant ha var an humor eus an dud e maniel da exerci ar speret. Mar c’hoarvez ganto dre valeur rancontr aviziou ar virionez en o jujamanchou hac en o barnidiguezou, an arroganç hac an appetit da jugi ha da varn bepret a gresc enno en hevelep-fæçon, ma vez poan oc’h o distrei diouz quemense. Ar re-all a varn dre bassion ha dre affection, o sonjal ato ar mad eus ar pez a gueront, hac o sonjal ato an droug eus ar pez a gassaont ; exceptet en un occasion admirabl ha guirion cousgoude, pehini a so un effet monstrus hac a sorti eus a ur garanrez impur, imparfet, troublet, ha clàn ; ar jalousi eo a fell din da lavaret, pehihi, evel ma c’hoar peb-unan, evit ur sell simpl, evit an disterra musc’hoarz a zeu da varn an dud eus a infidelite hac eus a aoultriez. Erfin an amprehantion, an ambition hac an seurt sempladureziou-se a speret a gontribu cals alies da ober goal suspicionou ha jujamanchou temerer.\nHoguen pebez remejou’ta ouz ar viç-mâ ? ar re pere a ef ar sustanç eus a ul lousaouen, a so en Ethiopii, galvet Ophiusa, a soinch dezo guelet partout sarpantet ha traou horribl : dememes ar re pere o deveus avalet an ourgouil, an avi, an ambition, ar gassoni, ne velont netra na guefont ez e droug ha na de da veza blamet ; ar re o deveus efet eus a sustanç al lousaouen-se, evit beza rentet salo, a dle quemeret guin palm ; hac evit ar re o deveus effet eus ar viçou-mâ e lavaran ar memes tra ; efit muia ma ellot ar guin sacr eus ar garantez, ho tilivra a rai diouz ar goal humorrou-se, pere a so caus deoc’h da ober jugeamanchou temerer. Ar charite pe ar garantez e deveus aon na rancontre an droug, guinevel d’e glasc e zae ; ha pa en rancontr, e tistro e bisaich dioutâ hac e teu d’e ziscimuli ; hac evelse e ser e daoulagat abarz e velet er c’henta trous a gleo anezàn, ha goude e cred dre ur simplicite santel penaus ne doa quet an droug oa, nemet hepquen ar squeud pe un apparanç bennâc a zroug. Mar bez contraign da anaout ez oa droug, e tistro diountâ neuse-souden hac e clasq ancounec’hât ar soinch anezân : ar charite pe ar garantez eo ar remed brâs ouz peb droug, mæs ispicial ouz hemâ. Ar re o deveus ur certen clènvet, hanvet e gallec, la jaunisse, hac e brezonec, ar melender pe zroug ar Roue, a guef ez e melen quement tra en em apparis dirac o daoulagad : lavaret a reer penaus evit o renta salo diouz an droug-se e ranquer ober dezo douguen dindan plantou o zreid lousaouen ar scleric, hanvet e gallec éclaire ou chelidoine. Certenamant ar pec’het a jugeamant temerer a so ur melender spirituel pehini a ra ma c’happaris beza droug quement tra en em bresant dirac daoulagat ar re pere a so sujet d’ar c’hlènvet-se. Hoguen piou bennâc a fell dezàn beza salo diountâ, a renq lacat ar remejou non pas ouz e zaoulagat hac ouz e entendamant, mss ouz e affectionou pere eo treid an ene. Mar d’e douç hoc’h affectionou, ar jujamant hac ar varnidiguez, pehini a reot, a vezo douç ; mar dint charitabl, ar jugeamant, pehini a reot, a vezo ive charitabl.\nPresanti a ran deoc’h tri exempl admirabl : Isaac en devoa lavaret penaus oa Rebecca c’hoar dezàn ; Abimelec er guelas o c’houari ganti, da lavaret e oc’h e cherissa gant ur garantez tener, ha neuse-souden e teuas da jugi penaus oa e c’hreg oa ; ul lagad malin a zeuie da jugi quent penaus e vise loan fall dezâ vise, pe mar bise c’hoar dezâ, e cunduse goal vuez ganti ; mæs Abimelec a heulias ar charirapla santimant a alle da guemeret o cridi penaus oant priedou. Ret e ober ato evelse, Philotee, oc’h ober ur jugeamant favorabl eus hon nessa e quement ha ma vezo possibl deomp ; ha ma c’halle un action caout cant bisaich, e ranquet sellet outhi diouz an tu ma e deveus caerra bisaich. Ar Verc’hes a yoa brases, Sant Joseph he Fried a vele sclear quemense, mæs evel ma e guele a ur chostez-all o cundui ur vuez meurbet santel, pur hac angelic, ne allas biscoaz cridi e vise braseset a enep he c’houstianç ; hac evelse oc’h en em resolvi d’e dilesel e lese ar jugeamant a guemense gant Doue ; ha peguement bennâc ma zoa cre ha violant an apparanç evit ober dezàn conceo ur goal santimant eus ar Verc’hes sacr-se, cousgoude ne falvezas dezâ jamæs ober ar jugeamant-se anezi : mæs perac ? abalamour, eme ar Speret Santel, ma zoa un den just : pa na ell mui an den just excusi nac an action nac an intention eus an hini ma c’hoar ervat a hent-all ez e den honest, c’hoaz ne fell quet dezân e varn ; mæs lamet a ra quemense eus e speret, hac e les Doue da varn. Hor Salver crucifiet memes, ec’his ne alle quet excus toutafæt pec’het ar re pere o devoa-èn crucifiet, a ziminuas daviana ar valiç anezân, o lavaret ne ouient quet petra a reant. Pa na ellomp excus ar pec’het, rentomp-èn daviana dîn a gompassion, oc’h e attribui dar suportapla caus a ouffe da gaout, evel ma zeo d’an inoranç pe d’an infirmite.\nMæs ha ne aller jamæs eta barn an nessa ? non certenamant, jamæs : Doue, Philotee, eo a varn ar griminalet e justiç. Guir eo, en em servich eus a vouez an dud a justiç evit en em rei da entent d’hon diou-scouarn, e druchamanchou hac e interpretet eo barnerien ar bed-mâ ; ha ne dleont prononç netra nemet ar pez o deveus desquet gantâ evel ma zint e oraclou, pa goms dre o guenou ; ha mar greont autramant, o heul o fassionou hac o inclinationou o-unan, neuse ii evit guir eo a varn, ha rac-se e vezzint barnet : rac difennet e ouz an dud e calite a dud, na varnint ar re-all.\nEvit guelet hac anaout un dra, ne de quet barn eo : rac barn, da viana hervez ar frasen eus ar Scritur, a suppos un difficulte bennâc bras pe vian, pe var hini e ranquer deliberi da guenta : ha rac-se e lavar ar Scritur penaus ar re pere ne gredont quet an oll articlou eus ar feiz a so barnet dija, abalamour na deus quet da zoueti eus o daunation. Ne de quet droug eta doueti eus an nessa, eme vezo c’hui ? salocraç-sur ; rac ne de quet difennet doueti, nemet hepquen barn ; mæs ne de quet cousgoude permetet doueti na suspicioni nemet ric-a-ric, e quement hepquen ha ma hor c’hontraign ar ræsonou hac ar mercou da zoueti, anes e ve temerer an douetançou hac ar suspicionou. Ma en divise ul lagad malin guelet Jacob, pa bocas da Rachel e quichen ar punç ; pe ma en divise guelet Rebecca oc’h accepti ar brasseledou hac ar c’hleier discouarn digant Elieser, pehini a yoa un den ha ne doa quet anavezet er vro-se, ne deus douet ebet n’en divise droug-songet eus an diou blac’h-se, pere a yoa un exempl a chastete, hoguen hep ræson hac hep sujet vise : rac pa vez un action indifferãt anezi e-unan, och allout beza ha droug ha mad ; ur suspicion temerer eo tenna ur goal gousecanç anezi, nemet cals a circonstançou a roe leac’h cre da guemense : ur jugeamant temerer eo ive tenna cousecanç eus a un action evit blam an den : mæs an dra-mân a livirin sclerroc’h eber.\nErfin ar re pere o deveus sourci bras eus o c’houstianç, ne dint nemeur sujet da ober jugeamanchou temerer : rac evel ma teu ar guenan, o velet ar breuillardou hac an amser drist ha couabrec, d’en em denna en o c’hest evit menagi hac embreguer ar mel, evelse songesonou an eneou mad ne sortiont quet var objedou brouillet nac etouez an actionou tenval ha couabrec eus an nessa ; mæs evit trei divarnezo, en em dennont hac en em zestumont er gailon evit furmi ha menagi en interieur ar resolutionou mad d’en em amanti o-unan. Micher un Ene lesirec hac inutil eo en em amusi da examina buez an nessa ; excepti a ràn ar re pere o deveus carg eus a re-all quen e famil hac e tieguez, quen e public : rac un darn vras eus o c’houstianç a gonsist o lacat evez hac o veilla var hini ar re-all ; greant eta o dever gant carantez, ha divar guemense en em zalc’hent en o-unan evit ar sujet-mâ.\nAdtapet diwar « https://br.wikisource.org/w/index.php?title=Trede_quevren_-_An_eizvet_Chabistr_varnuguent&oldid=127769 »


Buhez ar Zent. pages 201, 202, 203. Encyclopédie Marikavel.\npages 201, 202, 203\nPevarzekvet devez a viz Meurz\nImpalaerez an Alamagn\nMathild, goude bezan bet savet a-zoare, gant he mamm, en eul leandi, a zimezas da Herri, prins eus ar re gaeran, duk Sax.\nHerri hag e bried a skuilhe madoberou endro d'eze, hag a deue da c'honid kalonou an holl. Rak-se, pa varvas Konrad, impalaer an Alamagn, ar bobl hag an ôtrone vras eus ar vro n'o devoe nemet eur vouez evit lavaret : « Ra vezo an duk Herri impalaer ! » Adalek neuze, Mathild a oa impalaerez. An dra-ze ne viras ket outi da gemer preder bepred gant an dud ezommek, hag ar garante he devoa evite ne lake tamm 'bet ar bobl da gaout nebeutoc'h a zoujanz evit ar renk uhel m'oa savet enni.\nDoue a roas d'ezi pemp krouadur; tri mab : Othon, impalaer war-lerc'h e dad; Herri, duk Bavier, ha Brunon, a oe arc'heskob en Kologn; ha diou verc'h, a oe unan aneze Jerberga, rouanez er Frans.\nHerri ha Mathild n'o devoa nemet eur c'hoant. Karante Doue oa al liamm a unane aneze; ar pez a glaskent oa tizout ar baradoz ha trec'hi o zechou fall, kalz muioc'h evit gonid kêriou ha broiou. Doue, koulskoude, a reas d'eze gonid meur a hini, evit rei tu d'eze da astenn rouantelez Jezuz-Krist.\nA greiz ma oant o-daou en o amzer wellan, o renkan pep tra endro d'eze, Herri a goueas klanv. Mathild a veze noz-de e-tal ar c'hlanvour. Poanial rê da chom hep gouelan dirakan, gant aon d'e lakat da fallgaloni.\nBeb an amzer, e komzent eus bue ar bed-all, eus dudiou ar baradoz hag eus breskadurez treo ar bed-man.\n.....Dal ma welas he fried tremenet, Mathild a zigemeras a galon vat ar groaz pounner a deue d'ezi, ar pez ne viras ket ouz he gouelvan da vezan ken bras, ma chomas pell war leur he zi, heb anaoudegez.\nPa deuas he nerz d'ezi, ec'h eas da gerc'hat he zri mab, hag e lavaras da Othon, an hini henan : « Ma mab, emezi, ma pignet war drôn ho tad, dalc'het sonj e tiskennfet, eun de, en e ve ! »\nHag e c'houlennas ha ne oa beleg ebet war yun en kêr, hag o vezan kavet unan, e pedas anezan da oferennan kerkent evit he fried, neve et dirak Doue. Prest goude ma oe sebeliet an impalaer Herri, Ottion a oe laket war e drôn, ha Mathild, en e lez, a dalc'has d'en em rei muioc'h-mui da Zoue ha d'an oberou a drugare.\nKement-se ne viras ket outi da gaout enebourien, a c'honezas ken brao he mibien, ma rojont d'eze da gredi he devoa tenzoriou bras kuzet en eun tu bennak, hag e tismantre gant ar beorien ar peadra a oa dleet d'he bugale.\nMathild a oe grêt kement a vue fall d'ezi, ma renkas en em denn.\nMes nebeut goude, Othon ha Herri, ar vugale dianaoudek, a oe skoet ken gwaz, ma lavaras an holl e oa an Otrou Doue o kastizan aneze, abalamour d'an dismegans o devoa grêt d'o mamm. Othon a gasas neuze kannaded da gât ar brinsez reuzeudik, da c'houlenn pardon diganti, ha da bedi anezi da zizrei.\nMathild, eur wech dizroet da di he mab, a dalc'has da vezan mamm ar beorien, difennourez ar boblou, advokadez ar brizonerien, levenez ar vro, diazezourez eleiz a ilizou, a hospitaliou hag a vanatiou; en eur ger, kristenan prinsez eus hec'h amzer.\nWilhelm, arc'heskob Mayanz, he mab-bihan, a absolvas, a gommunias hag a nouas anezi en he c'hlenved divezan. Mervel a reas d'ar 14 a viz meurz 968, ha sebeliet e oe skoa ha skoa gant he fried, evel m'he devoa goulennet.\nAn hini a zo bet grêt eur vad bennak d'ezan, a dle, da gentan, anaout ar vad-ze ha diwall d'hen ankouât. Ar vad grêt ankouaet, a leverer; kement-se ne dlefe biken bezan gwir, da vihanan, 'vit eur c'hristen.\nD'an eil, komz en eun doare dereat eus e vadoberour. Darn a ve kavet, a-wechou, ha n'o deus ket gwasoc'h enebourien evit o madoberourien : an dud-ze a 'n em lak izeloc'h evit al loened mut.\nD'an trede, rei eun dra bennak en dizro.\nEvit anaout pegement a dalvoudegez an eus eur vad, e tleer sellet, nan ouz ar pez a ro, pe a ra ar madoberour, mes ouz muzul ar garante a zougas anezan d'ober ar vad an eus grêt.\nAn hini a zo bet grêt vad d'ezan 'n eus ket da rei na d'ober d'e vadoberour al labour a zo bet grêt evitan, pe an danve a zo bet roët d'ezan; diskouez a dle avat, kement, ha muioc'h zoken a garante, d'e vadoberour, evit n'an eus diskouezet e vadoberour d'ezan.\nAr beorien a dle diskouez o anaoudegez' vat, oc'h enori ar re ra vad d'eze hag o pedi evite. Ne gonter ket e rafent netra-all ebet ken. Ar re o deus êz da rei eun dra bennak d'o madoberourien, en testeni eus o anaoudegez vat, a dle kemer au tu ha gouzout an doare da roi. Eun dister tra a ra plijadm, pa ouveer e ginnig. Arabad d'imp gedal anaoudegez vat hon unan, evit ober vad; mes ma rêr vad d'imp, bezomp anaoudek bepred : an dianaoudegez a zo eun dra ken divalo !


Talbenn Broadel Dieubidigezh Su Viêt Nam - Wikipedia\nTalbenn Broadel Dieubidigezh Su Viêt Nam\n(Adkaset eus Talbenn Broadel Dieubidigezh Su Vietnam)\nViet Cong, pe Việt Cộng evel ma skriver e vietnameg, eo an anv a raed eus armeoù an emsav komunour e Su Vietnam, hag en em ganne a-enep arme gouarnamant Su Vietnam hag arme ar Stadoù Unanet, e-pad Brezel Vietnam (1955-1975).\nSoudarded Viet Cong\nAnvioù ha lesanvioù ar Viet CongAozañ\nAn anv Việt cộng a zo deuet war-wel e kazetenn kêr Saigon er bloavezh 1956. Ur berradur ez eo eus "Việt Nam Cộng-sản" (Komunour vietnamian) pe eus "Việt gian cộng sản" (Treitour komunour d'ar Vietnam). Ret eo gortoz ar bloavezh 1957 evit ma krogfe an anv Viet Cong da vezañ implijet e bed ar c'hornôg.\nAnavezet e oa ivez ar Viet Cong gant al lesanvioù VC, Victor Charlie pe Charlie a-berzh soudarded al lu amerikan pe lu Republik Su Vietnam (ARVN). El lizherenneg fonetek an OTAN e talveze "Charlie" evit ar gomunourien dre vras. E Vietnam e veze graet kemend-all koulz evit ar Việt Cộng hag evit Lu Norzh Vietnam.\nEus tu Istor ofisiel bro Vietnam e vez graet "Arme dieubidigezh ar Su Vietnam" pe an "Talbenn broadel dieubidigezh evit Su Vietnam (National Liberation Front for South Vietnam; NLFSV) e vietnameg "Mặt trận Dân tộc Giải phóng miền Nam Việt Nam", berraet e "Talbenn broadel an Dieubidigezh" (National Liberation Front; NLF).\nEr bloavezh 1969 e voe krouet gant ar Viet Cong ur gouarnamant da c'hortoz pe "Provisional Revolutionary Government of the Republic of South Vietnam" (Chính Phủ Cách Mạng Lâm Thời Cộng Hòa Miền Nam Việt Nam). Goude krouidigezh ar gouarnamant-se ez eo echu evit ar Viet Cong implijout an anv Viet Cong. Ar berzhidi a implijo an anv "An talbenn" (Mặt trận) en e blas.\nHiziv an deiz e ra mediaoù Vietnam dreist-holl gant an anv “Arme an Dieubidigezh” (Quân Giải phóng).\nPoltred goude tarzhadenn ur vombezenn e Saigon, un taol kaset da benn gant ar Viet Cong er bloavezh 1965\nIstor ar Viet CongAozañ\nGoude Skrid-emglev Geneva er bloavezh 1954 ez eo echu gant kentañ brezel Indez-Sina (1946-1954). Bro-C'hall hag ar Viet Minh a baouez gant ar stourm. Vietnam a zo rannet a daou du: Norzh Vietnam gomunour ha Su Vietnam vroadelour. Dilennadegoù war un adunvaniñ a oa bet prientet da vezañ lakaet da ober a-benn miz Gouere 1956. Ur vro rannet e daou a lakaas ar vroadelourien da gounnariñ met peogwir e oa gwanoc'h ar Vietnam er stad-se e voe laouen Bro-Sina. Zhou Enlai, kentañ ministr Sina, a varc'hataas un arsav-brezel gant ar Frañs da gentañ hag a lakaas da dalvezout dre-ret d'ar Viet Minh.\nE-tro 90 000 Viet Minh a voe lakaet neuze da vont etrezek Norzh ar vro met chom a ra e Su Vietnam etre 5 000 ha 10 000 a frammerien. Ar re-se a voe karget gant gouarnamant Republik Norzh Vietnam da vont etrezek ar politikerezh hag an hejañ tud.\nMy Tho, Vietnam. Ur bazenn Viet Cong o vezañ distrujet.\nAdtapet diwar « https://br.wikipedia.org/w/index.php?title=Talbenn_Broadel_Dieubidigezh_Su_Viêt_Nam&oldid=1849385 »


Musique pour un réveil en 2016\nN’eus ket pell c’hoazh ’traoñ ar blasenn\n’Oa ur gaer a wezenn faou\nWarni gravet don er bluskenn\nSifroù ha lizherennoù\nRak holl baotred ar vilajenn\n’Oa pell zo gante ar c’hiz\nMerkañ o anv er wezenn\n’Raok partiañ d’ar servij.\nPa oa deuet tro Benoni\nMab penn-hêr an intañvez\nSetu eñ ivez o c’hraviñ\nWarni e anv-badez\nPrest goude ma oa partiet\n’Oa digoret ar brezel\nHa biskoazh n’eo bet distroet\nBenoni d’e Vreizh-Izel.\nDa serr-noz ar vamm glac’haret\nA deue da vemoriñ\n’Tal ar wezenn enni gravet\nAnv he mab Benoni\nMet setu un deiz koaderien\nO benvioù war o skoaz\nO tiskenn da draoñ ar blasenn\nDa ziskar ar faouenn vras.\nKerkent ur yudadenn fromus\nEmañ ’n harpon er wezenn\nHa gant ur strakadenn spontus\nEo kouezhet war ar blasenn\nAr vamm pa glev an darzhadenn\nZo diredet eus he zi\nDont da diskouez d’ar goaderien\nAnv he mab Benoni.\nAr goaderien tud a galon\nGant preder ha gant evezh\nO deus troc’het gant o harpon\nAn tammig koad en e bezh\nDouget gant doujañs ar blakenn\nD’ar vamm baour betek he zi\nHag he laket d’ober sichenn Dindan poltred Benoni.


blogyann: Baleadenn a-hed ar c'hanol\n« Aval Chailleux | Accueil | un egor a frankiz klok »\nBaleadenn a-hed ar c'hanol\nBet e oan o vale disul a-hed Kanol Naoned-Brest e St Varzhin an Oud. Debret merenn e porzh kozh Le Guénin, en ur restaurant ma oan bet dija ennañ, ur wech m'edon oc'h ober skolig al louarn war hent Pariz. War enaou emañ an TV pa 'h an tre. Ur c'houblad zo hag int an arvalien nemetañ. Emañ TF1 o kontañ bec'h ar bannlevioù. Ha diouzhtu war-lerc'h e teu doare grip ar yer.\n«Setu ma 'z eo kontet keloù mat deomp» emezon. Dre hejadenn he fenn e tiskouez ar plac'h e sav a-du.\n«Iskis e kavan klevet eus an darvoudoù-se pa emaomp el lec'h didro-mañ» e kendalc'han. Souezh war zremm ar paotr. Aon ganin e vefe tamallet din ober fae war dud eus ar maez.\n«Ken sioul eo tro war dro ha me o tont eus an aod e-kichen an Alre. » emezon, nec'het an tamm ac'hanon.\nPa 'z an kuit e teu ur paotr kozh d'am heul. Hag eñ o paouez mont tre koulskoude. C'hoant en deus da reiñ e ali d'an tourist a zo ac'hanon.\n«Mar dit war an tu kleiz gant an hent-halerezh, ez erruot d'ar skluz. Treizit ar c'hanol eno hag e kavot ur wenojenn gaer da zont en-dro.»\nKempennet kaer al liorzh tro dro d'ar skluz ha da di ar skluzer. Doare dezhañ bezañ graet war e dro gant an ti-kêr memestra. Kendelc'her a ran gant an hent-halerezh. Gwelet e vo gwenojenn ar paotr kozh pa zeuin war ma giz. Didud an hent estreget ur c'houblad o vont d'an tu kontrol. Ur morvaout en e glud war varr diveuz ur wezenn varv. Hag er pellder e tec'h kuit ul labous braz. Ur gerc'heiz moarvat. Gwell a rin ur c'houblad anezho emberr. Doare struj d'ar maez. Tremen a ran e-biou ur c'hastell zo en e goazez war darrozenn ar c'hlann all. Goude un eurvezh valeadenn e teuan war ma giz. Pa dostaan d'ar skluz e welan muioc'h a dud. Emañ daou vorvaout o pesketa. War ar bontenn en em gavan gant ur pesketaer (mab-den anezhañ).\n«Daoust hag eñ e vez lezet pesked a-walc'h deoc'h gant ar morvaouted ?» emezon\nN'eo ket gwall sklaer e respont.\n«Mard eus morvaouted, e tle bezañ pesked» emezon, pounnerik an tamm ac'hanon.\n«Debret o deus ur bern pesked-kazh abaoe dec'h» emezañ.\n«Hag an eoged ?» emezon\n«Bremañ emañ ar c'houlz ma 'z eont a-benn d'ar ster. Met digoret eo ar stank. Setu n'eus ket dour er skeulioù-eog. N'ouzon ket petra a c'hoari gant an dud e karg.»\nKemer a ran penn gwenojenn ar paotr kozh. War c'hlann ar c'hanol e ya. Ur skritell a vez bep kant metr a zispleg tra pe dra diwar-benn gwezenn pe wezenn eus ar vro. A-hervez e yae gwezhall gobaradoù koad kistin, avaloù ha postoù koad pin gant ar c'hanol. Ar c'hoad kistin a veze kaset da labouradegoù a denne anezho al liz a veze kivijet al ler gantañ. Ar postoù koad pin a veze kaset da vengleuzioù glaou e Bro Gembre. Hag e teue al listri hag ar gobiri war o giz sammet gant glaou eus ar vro-se.\nPa erruan d'am c'harr e tifluk ar paotr kozh. Boaz e vez da doullañ kaoz gant an douristed emichañs. Kontañ a ran ma baleadenn dezhañ. Lavaret a ra emeur o c'houllonderiñ ar c'hanol a-benn staliañ mekanikoù nevez ouzh ar stank. Emreizhet e vo live an dour drezo. Kontañ a ra ar paotr din un tammig eus doare an touristañ amañ. Pa sav an avel a gemenn ar gwall-amzer e ya kuit a-greiz-holl.\nEn ur vont en dro d'ar gêr e tremenan dre Bont an Oud ha Paolieg (Peillac). Gwell a ran banniel Bro Gembre. Dimezet eo Paolieg gant ur gêr gembreat. E koulm an eskemm etre postoù koad pin ha sac'hadoù glaou emichañs. Pa erruan tro dro da Wened e ra glav a-bil. Ar gwir a oa gant ma c'hendivizer !\n(N'eo ket gwall vat al luc'hskeudennoù. Tennet int bet gant ma falm Sony Clie. Bruderezh digoust :-))\n08/11/2005 | Lien permanent\nlennet am eus da zestenn penndabenn, miz zo e aon bet da vali leiz ar c'hanol ivez, kostez kastellin...\nun dudi am eus kavet aze e kreiz an natur\nRédigé par : blogosser | 10/11/2005 à 22:51


Kaotigell - Wikipedia\nAr gaotigell zo ur meskad gelekaet frouezh ha sukr poazhet a-gevret, en ur gaoter pe ur gastelodenn. Pegus eo abalamour d'ar sukr, ha kemmañ a ra he fetister gant ar rizhenn frouezh a zo implijet. Kaolenniñ a ra mui pe vui diouzh padelezh ar poazhañ. Gant frouezh a bep seurt a c'haller ober, diveinet pa vez ezhomm ha troc'het a dammoù alies : sivi, abrikez, lus du, prun, kastrilhez-ruz, avaloù, kerez, pechez, aval-stoub, flamboez, lus-gwern... A-wechoù e reer gant chug ar frouezh, hep o bouedenn. Kaotigell plant zo ivez (bleuñv, rubarb...). Dre ledanviñ e komzer eus kaotigell laezh pe koñfitur laezh ivez.\nAl lip-e-bav-se a c'hall bezañ debret war un tamm bara, e-barzh ur yaourt plaen pe ur vignezenn.\nRizhennoù kaotigelloù[kemmañ | kemmañ ar vammenn]\nAr c'hoñfitur a zo ur rizhenn gaotigell gant tammoù frouezh e-barzh. N'int dispennet, teuzet-tre eta. Sonnoc'h pe vlotoc'h e c'hall bezañ ar c'hoñfitur diouzh padelezh ar poazhañ. Tost heñvelster ar gaotigell eo.\nUr rizhenn gaotigell c'hwevr pe drenk eo ar varmeladenn, graet gant agrum (orañjez ha sitroñs an aliesañ). Chug ha plusk a vez implijet, ha n'eo ket chug ha bouedenn ar frouezh. Tammoù plusk a chom e-barzh eta.\nChutney, a orin indian, zo graet gant frouezh, sukr, spisoù ha louzeier. Etre ar gaotigell hag an hilienn emañ.\nSetu roll ar boued graet gant frouezh ha sukr, eus an hini sonneloc'h d'an hini liñveloc'h :\nyod ha flastrenn\nAdtapet diwar « https://br.wikipedia.org/w/index.php?title=Kaotigell&oldid=1888207 »\nKemmoù diwezhañ degaset d'ar bajenn-mañ d'an 18 Du 2020, da 10:26.


Constança Arle - Wikipedia\nUr pennad Constança zo ivez.\nKonstanza Arle, rouanez ar Franked en XIvet kantved. Engravadur eus dibenn an XIXvet kantved .\nBez Roperzh II ha Konstanza\nDelwenn Konstanza war he bez\nConstança, ganet war-dro 986 en Arle ha marvet e miz Gouere 1032 e Melun, a oa merc'h d'ar c'hont Gwilherm Iañ Provañs ha d'e bried Adelaid Anjev. Rouanez Bro-C'hall e teuas da vezañ pa euredas d'ar roue gall Roperzh II en doa kaset kuit e ziv wreg kentañ dija.\nE 1003 ec'h euredas gant Roperzh II an Deol, roue Bro-C'hall. Hemañ a oa bet eskumunuget gant ar pab Gregor V en abeg d'e zarempredoù gant Bertha Bourgogn. Dre na oa ket bet Bertha evit genel bugel ebet ken eo e voe divizet an eured gant Constança.\nNe voe ket degemeret mat war a seblant ha marteze eo abalamour da se e klaskas he dial o tammall lod eus ar pennoù bras da vout disivouderien.\nDeskrivet eo Bertha evel ur geben griz ha taer ha buan e savas daou strollad e lez ar roue : tu Roperzh ha tu Constança.\nEn aner e klaskas Roperzh lakaat nullañ o eured, betek mont da gaout ar pab e 1010.\nSeizh bugel zo bet ganet diwar an eured-se. En o zouez :\nHuon II Bro-C'hall (1007-1026), o mab henañ, sakret e 1017 e Compiègne, a voe kenroue gant e dad, met mervel a reas a-raok e dad, e 1026, da 19 vloaz;\nHerri (1008-1060), roue Bro-C'hall, sakret e Reims e 1027, daoust da enebiezh Constança a glaske lakaat he mab all Roperzh da roue.\nRoperzh Iañ Bourgogn (1011-1076), dug Bourgogn ha kont Auxerre;\nEudes Bro-C'hall (1013-?), aet foll;\ne 1027 da Richarzh III Normandi;\nhag e 1028 da Baldwin IV Flandrez;\nMervel a eure Constança Arle e Melun d'ar 25 a viz Gouhere 1032, bloaz war-lerc'h he fried, ha beziet e voe en abati Sant-Denez.\nAdtapet diwar « https://br.wikipedia.org/w/index.php?title=Constança_Arle&oldid=1864479 »\nKemmoù diwezhañ degaset d'ar bajenn-mañ d'an 29 Gen 2020, da 15:33.


Ma vijen Prezidant : "e broudfen an dud da ganañ"\nPolitique DOSSIER : Ma vijen Prezidant\nlundi 20 mars 2017 à 11:12 Par Tudi Crequer, France Bleu Breizh Izel\nJean-Pol Kerjean a zo unan eus ar re n'eus lakaet war-sav ar rouedad Biocoop. Ezel eo al lazh-kanañ eus Hekleo ivez eus Landerne. C'hoant n'ije broudañ an dud da ganañ\nJean-Pol Kerjean, unan eus pennoù bras Biocoop © Radio France - Tudi Crequer\nMa vije Jean-Paul Kerjean Prezidant (3mn30)\nKanañ a-hed an dervezh\nMa vije anvet a Brezidant e vije klevet tud o kanañ e pep lec'h er vro, "er skolioù" pe e "tiez evit a re gozh". "Un dra vat eo kanañ dre eñvor evit ar re gozh, met ivez evit ar re all, evit nompas bezañ digalonekaet. Kalz gwelloc'h eo evit kemer louzoù**,**" eme Jean-Pol Kerjean.\n"Gwechall e veze kanet bemdeiz ha bep noz. Hiriv e vez kentoc'h gortozet e vefe kanet evidomp. Boaziet omp da glevet tonioù brav kenañ, propr kenañ, peurlipet ha bremañ." Ha poent bras e vefe deomp adkregiñ da ganañ eme ar Prezidant !\nMa vijen prezidant "e vefe desket yezh ar sinoù gant an holl vugale"\nMa vijen Prezidantez : "lak a rafen memes retred evit tout an dud"\nMa vijen Prezidant : " e vije paouezet da brenañ soja 'ba Bro Amerika"